2 Apr 2020 - 08:30 Vesti Link\nNemački auto-gigant Volkswagen je dugo oklevao da se upusti u masovnu proizvodnju elektrifikovanih vozila, a kada je u tom proizvođaču jednom odlučeno da su automobili na struju budućnost Volkswagena, ta kompanija je zdušno krenula da ih promoviše.\nReč je o vozilu zasnovanom na standardnoj restilizovanoj verziji malog gradskog Volkswagena Up!, koje pogoni elektromotor od 83 KS (61 kW). Ovaj, praktično bazični VW model na struju ima autonomiju u vožnji i do 260 km, prema novom, WLTP mernom standardu, što je za vozilo koje je dizajnirano da saobraća uglavnom po gradu i više nego dovoljno.\nIpak, ono što je privuklo ovoliki broj kupaca u Nemačkoj je povoljna cena automobila, naročito kada se uzme u obzir platežna moć stanovnika te zemlje. Naime, osnovna cena vozila je 21.975 evra, ali je ona subvencionisana od strane države, pa kada se odbije 6.570 evra, kupcu ostaje da plati svega 15.405 evra, u šta je uračunat i PDV.\nOsim toga, vlasnici električnih automobila u Nemačkoj imaju razne druge beneficije, a da ne spominjemo manje troškove u eksploataciji vozila, kao što su redovni servisi i cena "goriva".


Fond za razvoj - Investicioni krediti — KRUNET\nFond za razvoj – Investicioni krediti\nInvesticioni kredit Fonda za razvoj Republike Srbije namenjen je klijentima kojima su neophodna sredstva za finasiranje nabavke opreme, mašina, postrojenja, zatim izgradnju ili kupovinu proizvodnog ili poslovnog prostora.\nZA MIKRO, MALA, SREDNjA I VELIKA PRAVNA LICA\nKrediti su sa kamatnom stopom od 1,0% na godišnjem nivou, ukoliko je sredstvo obezbeđenja kredita garancija poslovne banke, a u ostalim slučajevima 1,8% na godišnjem nivou. Rok otplate je do 10 godina u okviru koga je grejs period do 1 godine, sa mesečnom ili tromesečnom otplatom kredita.\nMinimalan iznos kredita za sva pravna lica iznosi 1.000.000,00 RSD, a maksimalan 250.000.000,00 RSD ukoliko je kredit obezbeđen hipotekom nad nepokretnošću ili nekim drugim sredstvom obezbeđenja predviđenim programom Fonda. U slučaju garancije poslovne banke, limit zavisi od visine odobrene garancije.\nKredite za refinansiranje kredita kod poslovnih banaka Fond za razvoj može odobravati isključivo za privredne subjekte koji se bave proizvodnjom i zapošljavaju veći broj radnika.\nKrediti za preduzetnike će se odobravati sa rokom otplate do 8 godina u okviru kojeg je grejs period do 1 godine. Krediti su sa kamatnom stopom od 1,0% na godišnjem nivou, ukoliko je sredstvo obezbeđenja kredita garancija poslovne banke, a u ostalim slučajevima 1,8% na godišnjem nivou.\nVisina kredita i rok određuju se u odnosu na bonitet privrednog subjekta i instrumenta obezbeđenja.\nSadržaj potrebne dokumentacije za preduzetnike\nZahtev za odobrenje investicionog kredita\nIzjava državna pomoć\nDokumentacija potrebna za puštanje sredstava kredita\nSadržaj potrebne dokumentacije za pravna lica


INFORMATIČKA ODELJENJA OSTALA PRAZNA - Užice Oglasna Tabla\nјул 4, 2017 0276\nIzuzetno loši rezultati su zabeleženi u Beogradu, gde je od oko 130 učenika, prijemni ispit položilo samo 33. U beogradskog gimnaziji “Sveti Sava” od 20 planiranih, upisano je samo pet učenika, u Osmoj samo jedan, a u Zemunskoj troje. Kvotu je uspela da popune jedino Prva beogradska gimnazija, a van prestonice novosadska gimnazija “Jovan Jovanović Zmaj”, Šabačka i Mitrovačka.\nU Prvoj kragujevačkoj gimnaziji, od planiranih 40 učenika, upisano je 22, a po jedno odeljenje će uspeti da formiraju niška gimnazija “Bor Stanković” i “Svetozar Marković” u Jagodini. U Užičkoj gimnaziji upisana su samo dva đaka, u gimnaziji u Somboru troje, a u Gimnaziji “Sveti Sava” u Požegi 12, od predviđenih 20.\nIrena Brajević, direktorka Osme gimnazije u Beogradu, kaže za Danas da su odeljenja za učenike obdarene za informatiku i računarstvo ove godine beogradske gimnazije dobile prvi put, ali da je informacija o tome stigla kasno, svega dva dana pre početka prijavljivanja učenika za polaganje prijemnog. Drugi problem je što ni škole, ni učenici nisu bili detaljno obavešteni o načinu polaganja prijemnog ispita, odnosno da netačan odgovor donosi negativne bodove.\nBrajevićeva kaže da su deca bila zatečena, jer nisu znala pravila, te da se ranije nikada nisu sreli sa takvim načinom ocenjivanja, niti je to objašnjeno u Konkursu za upis učenika u srednje škole Ministarstva prosvete. U tom konkursu samo piše da se za upis u ova odeljenja polaže test iz matematike, na kojem se može ostvariti maksimalno 240 poena, a da bi se položio prijemni potrebno je najmanje 120 bodova.\nS druge strane, Srđan Ognjanović, direktor Matematičke gimnazije u Beogradu, kaže za Danas da su beogradske škole prvi put ove godine dobile ta odeljenja, ali da je očigledno da se ni one, ali ni učenici nisu dovoljno spremili. Ognjanović kaže da je prijemni za informatička odeljenja bio neuporedivo lakši od prijemnog za matematička odeljenja, te da se sistem sa negativnim bodovima i kod njih primenjuje i da, čak i da su učenici bili detaljno upoznati sa njim, to ne bi mnogo promenilo sliku. On objašnjava da su zadaci na prijemnom ispitu sa višestrukim izborom, te da su negativni bodovi uvedeni kao jedna vrsta korekcije da se ne bi desilo da učenik nasumičnim pogađanjem zaradi poene. Ognjanović je uveren da učenici nisu bili dovoljno informisani o uvođenju informatičkih odeljenja, jer je, s obzirom na popularnost IT struke, nemoguće da se u Beogradu prijavilo samo stotinak zainteresovanih. On smatra da će već iduće godine biti neuporedivo više kandidata. Prva beogradska gimnazija je uspela da popuni kvotu za informatičko odeljenje, jer su se upisali đaci koji su u Matematičkoj gimnaziji položili prijemni (koji se priznavao i za informatička odeljenja), ali su ostali ispod crte.\nNeraspoređeno samo 1.470 đaka\nIzvor:danas.rs/Piše: V. Andrić\n10 SKRIVENIH OPCIJA PAMETNIH TELEFONA ZA KOJE MOŽDA NISTE ZNALI


Napisano 13 septembar 2021 .\nRukovodstvo i članovi Liberalne partije dobili su od Uprave policije pozive da se jave u prostorije policije zbog događaja na Dvorskom trgu na Cetinju. Pozivi su stigli predsjedniku i poslaniku LP Andriji Popoviću i to da se javi večeras, u roku od sat vremena, kao i potpredsjedniku Rabrenoviću i članovima Predsjedništva Liberalne partije, uz prijetnju privođenjem.\nJasno je da Vlada Crne Gore preko MUP i policije pokušava da vrši pritisak na rukovodstvo i članove Liberalne partije kako bi ućutkali svaki kritički ton. Međutim, poručujemo da ovaj pokušaj zastrašivanja neće uspjeti.\nOčigledno je da su tajni sastanci iza ponoći 4. septembra kao i jutarnji telefonski razgovori premijera i viceremijera sa čelnicima srpske i ruske političke grupacije poznatije pod nazivom DF imali za cilj, osims surovog napada na građana, sprovođenje ostalih tajnih dogovora ili bolje reći ućutkivanja svih neistomišljenika. U skladu sa tim tajnim pregovorima đe je premijer desantne Vlade obećao sigurnu dostavu Prvoslava Perića i Jovana Mićovića a za uzvrat dobio podršku od DF za svoje poslove, sa ovim pozivima policije isplivavali su i novi detalji dogovora. Tako da sada vidimo da su na spisku želja bila i hapšenja građana koji su bili na Cetinju tog 5. septembara a sve sa ciljem da po starom udbaškom receptu zastraše rodoljube i patriote te da ućutkaji sve koji ne misle kao oni na liniji srpskog sveta.\nPomenuti premijer desantne Vlade i politička okosnica rusko-srpske politike u Crnoj Gori dobro znaju, kao osobe bliske udbaškim krugovima, da treba udariti na “moj narod” kako ga od milošte zove premijer desantne Vlade, kako bi mogli slobodno da sprovode svoju politiku zatiranja Crne Gore. U nevješto sročenom pozivu, između ostalog, se navodi da se pozivu odnosi za prikupljanje obavještenja u vezi događaja na dvorskom trgu 5 septembra. Ovo nam ukazuje da policija nem pojma šta se to dešavalo na pomenutom trgu u navedenom danu, pa pokušava od građana da sazna. Mada je moguća da policija samo sprovodi u djelo izvinjenje vicepremijera desantne Vlade Abazovića i vjerovatno hoće da se izvini građanima za onaj silni suzavac kojim su ih zasuli. Uz to sigurno ide i posebno izvinjenje za šok bombe i gumene metke.\nSvakako da će se predsjednik, rukovodstvo i članovi Liberala rado odazivati da prime ovakvo izvinjenje i objasne MUP-u šta se zapravo dogodilo dok su oni te noći stajali na trgu, javnom mjestu, i družili se sa građanima kada je iznenada otpočela kiša suzavac.


Press konferencija u Nišu „Podrška Paradi ponosa“ – LocalPress\nGrupa nevladinih organizacija iz Niša je u ponedeljak, 12.09.2016. godine, u Medija centru u Nišu, održala press konferenciju povodom predstojeće Parade ponosa. Press konferenciju pod nazivom „Podrška Paradi ponosa“ organizovale su sledeće organizacije:Mreža Odbora za ljudska prava u Srbiji CHRIS, Centar za razvoj civilnih resursa, Ženski prostor, Centar za razvoj građanskog društva Protecta, Proaktiv, Centar za ljudska prava Niš. Prisutnima na konferenciji obratili su se Dragan Đorđević koordinator Mreže Odbora za ljudska prava u Srbiji CHRIS,Maja Kamenov iz Centra za razvoj civilnih resursa i Marko Stefanović u ime Inicijative Kolektiv. Tokom konferencije biće predstavljen i program ovogodišnje Nedelje ponosa koja je u isto otvorena u Beogradu.


Sutra presuda Ratku Mladiću\nGlavni tužilac Mehanizma za međunarodne kaznene sudove (MICT) Serž Bramerc je uoči izricanja presude Ratku Mladiću kazao kako očekuje da će mu biti potvrđena kazna doživotnog zatvora.\n„Optimisti smo da smo uspeli ubediti sudije Žalbenog veća da potvrde prvostepenu presudu“, rekao je Bramerc u intervjuu za bosanskohercegovački javni servis BH Radio 1.\nPetočlano žalbeno veće MICT izreći će sutra presudu Mladiću u sedištu suda u Hagu.\nTužilaštvo MICT delimično se žalilo na presudu koju je Međunarodni krivični sud za bivšu Jugoslaviju (MKSJ) doneo ratnom komandantu vojske bosanskih Srba 2017. godine, osudivši ga na doživotni zatvor.\nKriv je za najteže ratne zločine\nMladić je proglašen krivim za najteže ratne zločine, uključujući genocid u Srebrenici, ali veće MKSJ-a odbacilo je navode da je odgovoran za genocid počinjen u pet drugih opština u BiH 1992. godine, poput Prijedora, gde su snage bosanskih Srba proterane i ubijene gotovo celokupno hrvatsko i bošnjačko stanovništvo.\nTužilaštvo je zatražilo od drugostepenog veća MICT-a da potvrdi ovu tačku optužnice, a žrtve zločina se tome nadaju, dok Mladićeva odbrana očekuje oslobađajuću presudu ili barem ponovno suđenje.\nBramerc je uveren da će kazna doživotnog zatvora biti potvrđena, ali je upozorio da će i nakon toga ostati problem stvoren pokušajima osporavanja dokazanih na sudu i relativizacije zločina. Bramerc ističe da je veličanje ratnih zločinaca i poricanje genocida u regionu zapadnog Balkana sada prisutnije nego što je bilo pre deset godina, pa planira da upozori Savet bezbednosti Ujedinjenih nacija kada podnese redovni izveštaj tužilaštvu MICT .\nDodao je da se ne sme tolerisati neodgovornost političara kada kažu da u Srebrenici nije bilo genocida.\n„Veoma važna odluka“\n„Da li će presuda Mladiću nešto promeniti? Nažalost, mislim da ishod neće uticati na neke od nacionalističkih političara, ali rekao bih da će ovo biti veoma važna odluka koja će podržati istinu, stvarnost počinjenih zločina, brutalnost ovo će biti veoma važna odluka „, rekao je Bramerc, podsetivši da je više od 150 svedoka u Hagu svedočilo da su u Srebrenici počinjeni stravični zločini, te da su prikupljeni brojni materijalni dokazi koji su bili neoborivi.\nUpitan da li se pomirenje i dalje može očekivati na osnovu sudski dokazanih istina i činjenica o ratnim zločinima, Bramerc je odgovorio da sama suđenja ne vode automatski do pomirenja, ali da pružaju preduslove koji pružaju šansu za pomirenje.\n„Ako se želite dogovoriti o zajedničkoj budućnosti, morate se složiti o prošlosti i morate prihvatiti utvrđenu odgovornost pojedinaca koji su počinili stravične zločine, tako da iskreno mislim da suđenja pred MKSJ-om, ali i suđenja na lokalnom nivou nivou, izuzetno su važni i da su preduslov za pružanje šanse za pomirenje“.\nGlavnu prepreku procesima pomirenja smatra političarima koji još uvek žive u prošlosti i koji više vole da razgovaraju o duhovima prošlosti nego da se bave problemima s kojima se ljudi danas suočavaju.


Vrhunska Epson foto laboratorija - Domino Magazin\nNaslovna IT Vrhunska Epson foto laboratorija\nVrhunska Epson foto laboratorija\nAko spadate među ljubitelje štampanja fotografija u kućnom okruženju Epson je za vas i ovog leta spremio nekoliko veoma interesantnih modela, među kojima se posebno izdvaja Stylus Photo PX800FW. On će biti spreman da u svakoj situaciji žičnim ili bežičnim putem odštampa vaše omiljene fotografije sa letovanja. Radi se o ultra moderno dizajniranom multifunkcijskom uređaju, a koji je u radu gotovo bešuman i fotografiju veličine 10 x 15 cm štampa za svega desetak sekundi. Od sličnih rešenja na tržištu izdvaja se po velikom kontrolnom panelu, koji je zapravo ogromni ekran osetljiv na dodir, preko koga se iniciraju sve funkcije mašine.\nPX800FW poseduje sve moguće i nemoguće konekcije – tu su BT i WiFi adapteri, čitači kartica i LAN priključak. Sada napokon iz dva poteza (otvoriš željenu sliku i kažeš Print) možete štampati fotke sa vašeg mobilnog telefona, digitalnog aparata ili nekog drugog prenosivog uređaja, bez potrebe da imate direktnu komunikaciju sa PC-jem. Opremljen je sa šest Claria mastila, zahvaljujući kojima odštampana fotografija ostaje nepromenjena i do 200 godina. Štampač poseduje odlično osmišljen ulazno-izlazni blok, kod koga nas je obradovalo to što fioka za skladištenje papira ima dva specijalno dizajnirana tray-a u koja se smeštaju medijumi manjih veličina (npr. foto-papir dimenzija 10×15 cm).\nKvalitet grafičke i tekstualne štampe je vrhunski, dok fotografije deluju živahno sa vrlo vernom reprodukcijom boja i odličnom detaljnošću. Najveća zasluga za vrhunski kvalitet foto otiska leži u unapređenoj Micro Piezo tehnologiji, kao i velikom broju mlazinica, koje manipulišu sa kapljicom veličine svega 1.5 pl. Ako još na sve to dodamo i maksimalnu rezoluciju od 5760×1440 piksela nije ni čudo što je PX800 u više navrata do sada proglašavan za najbolji foto uređaj na svetu.\nink август 14, 2010 At 9:52 am\nma, lepe slike, super nego… većini epson štampača kao ovaj je glava posebno odvojeno od kertridža i ako crkne elektronika na glavi nema mu spasa, mora da kupuješ novu glavu koja se teško nalazi, nema u Srbiji sigurno a nova glava je skuplja od štampača! Drugo kertridži imaju čipove na sebi i ako se isprazne moraš kupiti nove kertridže ili ako bi da ih dopunjuješ moraš nabaviti negde čip-resetor za te kertridže [čip: nepostoji uređaj u štampaču koji meri nivo mastila u kertridžu već taj čip prema programiranom broju odštampanih stranica obara nivo mastila na pokazivaču u komp i kad dođe do nule, čip blokira štampu]. I ako se ne štampa redovno (sa ovim i bilo kojim InkJet štampačem) mlaznice na glavi zapeknu i onda moraš da je u servis da to rešavaju, a rad je rizičan za elektroniku na kertridžu :/ mada jeftinije je da pokušaju da otpuše mlaznice nego li da kupujete nov kertridž.\nI mnogi ljudi se zeznzli koji su kupili onaj Lexmark 3600 i slične serije… koristi kertridže koji kada se isprazne crknu i ako se napune naravno neće da rade i mora da se kupe novi isti ti kertridži a oba koštaju kao ceo štampač (ima punjivi sa oznakom A ali njih nema u Srbiji)! Mora da se kupe obe kertridža jer neće da radi samo sa jednim ispravnim! To je tako namerno napravljeno da bi korisnik morao da KUPUJE nov kertridž ako misli da štampa nešto…\nJa imam stari HP Deskjet D1560 i jako sam zadovoljan, može da radi samo sa jednim kertridžom inače ima dva u boji i crni, kad se isprazne ne blokiraju štampu pune se dok ne crknu, štampač nema dosadnu kalibraciju kao kod Canon i Epson štampača… sve slike radim sa kompa i lakše je nego li da se tipka na štampaču i biraju brojevi redosled i veličina slika koje se očitavaju sa kartice itd… Ima sada novi HP štampač dobar čini mi se serija F2480 🙂 nije multifunkcijski ima čitač kartnica, nema skener, a serija F4400 ima skener…\nSvaki kertridž HP, Epson, Canon, Lexmark, Brother itd, imaju poseban sastav/gustinu boja koje se proizvode prema načinu ispuštanja boje iz kertridža i unutrašnjih elemenata gde prolazi tečnost (boja), dok druge boje (univerzalne) mogu samo da skrate radni vek kertridžu, oštete se mlaznice – dakle u obzir dolaze samo original boje ili makar boje visokog kvaliteta (ima koje se posebno pravljene za različite marke štampača)


Košarkaški klub Mega Mozzart » JUNIORI MEGA BEMAXA NA PLUS 71 MORNARA, U NEDELJU PROTIV MZT-A I CIBONE\nJuniori Mega Bemaxa su došli do prve pobede na polufinalnom turniru ABA juniorske lige pošto su u hali „Basket City“ u Beogradu ubedljivo savladali Mornar sa 117:46 (27:15, 31:16, 29:7, 30:8). Izabranici trenera Vlade Vukoičića su pitanje pobednika rešili već u prvom poluvremenu, dok su drugom postigli 59 poena uz samo 15 primljenih.\nNajbolji u redovima Mega Bemaxa su bili Altin Islamović sa 19 poena (trojke 5-7) i Amar Mehić sa 17 uz 9 skokova, dok je Aleksandar Langović imao 14 poena i 11 skokova.\nMega Bemax sada ima po jednu pobedu i poraz a u nedelju će odigrati dva meča, u 9 ujutru protiv ekipe MZT Skopje Aerodrom i od 18:30 protiv Cibone. Dve najbolje plasirane ekipe iz grupe će se kvalifikovati za finalni turnir koji će se održati u Laktašima.\nMega Bemax: Musić 4, Jovanović 11 (6 skokova), Kljajević 9, Nedeljković 4, Marjanović 8, Langović 14 (11 skokova), Jovičić 12 (6 skokova, 6 asistencija, 4 ukradene lopte), Cerovina 5 (7 skokova), Mišković 6, Kuzmanović 8 (5 asistencija), Mehić 17 (9 skokova), Islamović 19.\nPIONIRIMA MEGE DERBI PROTIV ZVEZDE ZA 5-0 U LIGI


Dan bibliotekara Srbije - Ministarstvo kulture i informisanja\nMinistarstvo kulture i infomisanja čestita Dan bibliotekara Srbije svim zaposlenima u ovom najrazuđenijem segmentu našeg kulturnog sistema.\nIstičemo da sa povišenom pažnjom i brigom reagujemo na pojave u više sredina u Srbiji, čija je posledica promena statusa kulturnih ustanova i veštačko spajanje kulturne delatnosti sa drugim, udaljenim delatnostima.\nČak i potreba racionalizacije u javnom sektoru ne može da opravda organizaciona rešenja koja bi narušila ili otežala delatnost ustanova kulture, naročito onih sa uspešnim dugogodišnjim stažom.\nZa lokalne kulturne sredine predstavlja korak unazad ukoliko se ustanova kulture sjedini sa ustanovom za sportsku delatnost, ili se opštinskoj biblioteci pridodaju poslovi turizma, što se kosi i sa Zakonom o bibliotečkoj delatnosti koji obavezuje jedinice lokalne samouprave da osnuju lokalne biblitoeke kao samostalne ustanove.\nIzostajanje dosledne primene Zakona bibliotečko-informacionoj delatnosti u njegovim temeljnim odredbama, kao što je odredba o samostalnoj biblioteci kao javnoj ustanovi, deluje vrlo nepovoljno na ostvarivanje matičnih funkcija i ugrožava razvoj i funkcionisanje jedinstvenog bibliotečko-informacionog sistema Srbije.\nNapominjemo da su biblioteke, u većini manjih sredina, jedine ustanove kulture i jedina mesta gde građani mogu da ostvaruju svoja, Ustavom zagarantovana prava na obrazovanje i participaciju u kulturnim manifestacijama.\nI u slučajevima kada su ustanove kulture u nadležnosti lokalne samouprave, Ministarstvo kulture i informisanja u značajnom obimu pomaže programske i druge potrebe, jer često lokalni budžeti podmiruju samo troškove plata i tekućeg održavanja.\nLokalne sredine su osnova ukupnog kulturnog razvoja i apelujemo i na Ministarstvo za državnu upravu i lokalnu samoupravu, kao i na lokalne vlasti, da zajedno učinimo potrebne mere da se rad ustanova kulture i kulturni život u svim sredinama podstakne i da se, u okviru neophodnih promena, iznađu celishodna rešenja.


6 najboljih hotela u blizini: Train Station Suhl, Suhl, GER - Booking.com\nSuhl 12 smeštajnih objekata\nHoteli i smeštajni objekti u blizini znamenitosti Train Station Suhl, Suhl (Nemačka)\nTražite smeštaj blizu znamenitosti Train Station Suhl?\nHoteli koje vam preporučujemo blizu znamenitosti Train Station Suhl\nHVD Grand Hotel Suhl Hotel sa 4 zvezdice Ovaj objekat učestvuje u našem Programu preporučenih partnera. Preporučeni partneri pružaju sjajnu uslugu, nude odličnu vrednost za novac i imaju fantastične ocene gostiju koji koriste Booking.com veb sajt. Ti objekti mogu da plaćaju kompaniji Booking.com nešto višu proviziju kako bi učestvovali u programu. Ovaj objekat učestvuje u našem Programu preporučenih partnera. Preporučeni partneri pružaju sjajnu uslugu, nude odličnu vrednost za novac i imaju fantastične ocene gostiju koji koriste Booking.com veb sajt. Ti objekti mogu da plaćaju kompaniji Booking.com nešto višu proviziju kako bi učestvovali u programu.\nSuhl (0,1 km od destinacije Train Station Suhl)\n8,6 Sjajan 254 recenzije\nJPB Janine Bradbury. Velika Britanija\n8,5 Veoma dobar 362 recenzije\nHotel Goldener Hirsch 4 zvezdice Ovaj objekat učestvuje u našem Programu preporučenih partnera. Preporučeni partneri pružaju sjajnu uslugu, nude odličnu vrednost za novac i imaju fantastične ocene gostiju koji koriste Booking.com veb sajt. Ti objekti mogu da plaćaju kompaniji Booking.com nešto višu proviziju kako bi učestvovali u programu. Ovaj objekat učestvuje u našem Programu preporučenih partnera. Preporučeni partneri pružaju sjajnu uslugu, nude odličnu vrednost za novac i imaju fantastične ocene gostiju koji koriste Booking.com veb sajt. Ti objekti mogu da plaćaju kompaniji Booking.com nešto višu proviziju kako bi učestvovali u programu.\nSuhl (0,7 km od destinacije Train Station Suhl)\n8,8 Sjajan 530 recenzija\nCity Hotel Suhl Hotel sa 4 zvezdice\nSuhl (0,5 km od destinacije Train Station Suhl)\nMichel Hotel Suhl Hotel sa 4 zvezdice\nSuhl (0,6 km od destinacije Train Station Suhl)\n7,6 Dobar 215 recenzija\nSuhl (2,2 km od destinacije Train Station Suhl)\nViše objekata u blizini Train Station Suhl


Zajednica Opština Crne Gore » Blog Archive » Važna uloga lokalne samouprave u procesima pristupanja Evropskoj uniji\nPredsjednik Upravnog odbora Zajednice opština i kopredsjedavajući Zajedničkog savjetodavnog odbora, Aleksandar Bogdanović, iskazao je uvjerenje da će Odbor i dalje ostati čvrsto posvećen realizaciji svojih ciljeva, čime će, uz podršku Komiteta regiona, nastaviti da pruža intenzivan doprinos procesu pristupanja Crne Gore Evropskoj uniji. On je naglasio da su sve crnogorske lokalne samouprave prepoznale potrebu podrške ekonomskom razvoju i da čine napore na planu privlačenja investicija i promovisanja potencijala sa kojima raspolažu, kao i davanja olakšica potencijalnim investitorima za bavljenje biznisom. „Od opština se očekuje da budu ključni akteri u obezbjeđivanju uravnoteženog i harmonizovanog održivog razvoja, kao i da preduzimaju inicijative i aktivnosti koje imaju za cilj stvaranje novih vrijednosti i valorizaciju razvojnih resursa na efikasan i održiv način. Jedan od sektora za koji je nužno da se planira i upravlja prema načelima održivog razvoja je svakako turizam, koji je jedna od najznačajnijih privrednih grana u Crnoj Gori“, istakao je Bogdanović. On je kazao kako je od izuzetne važnosti pozicioniranje uloge lokalne samouprave u procesima pristupanja Evropskoj uniji. Zbog toga je, kako je istakao, neophodna bliska saradnja i komunikacija sa lokalnim vlastima o pitanjima vezanim za integracije i reformske procese u EU, naročito imajući u vidu da su lokalne vlasti kreatori politika i pružaoci najvećeg dijela usluga u skladu sa pravima i obavezama koja proizilaze iz nacionalnog zakonodavstva.\nNa otvaranju devetog sastanka Zajedničkog savjetodavnog odbora između Komiteta regiona EU i Crne Gore ,govorio je i ministar evropskih poslova Aleksandar Andrija Pejović, koji istakao partnerski odnos koji Vlada i pregovaračka struktura imaju sa lokalnim samoupravama, opštinama pojedinačno i Zajednicom opština Crne Gore. Ministar je naglasio da se nedavnim otvaranjem pregovaračkog poglavlja 22 – Regionalna politika i koordinacija strukturnih instrumenata otvorila prilika za razmišljanje na koji način će Crna Gora narednih godina pripremiti svoj sistem i kakva želi da bude članica EU.\nPejović, kako je rekao, vjeruje da strukture koje se spremaju svih ovih godina za buduće članstvo treba da pripreme državu, kako bi što efikasnije iskoristila mogućnosti za bolju povezanost. “Vidimo da se dosta radi na povezivanju regiona, kroz Berlinski proces, kao i sa državama EU, ali moramo misliti i na nacionalni nivo, kako da se povežemo u okviru države“, poručio je ministar.\nČlanica opštinskog Vijeća Huding u Švedskoj i kopredsjedavajuća ZSO, Jelena Drenjanin, čestitala je Crnoj Gori na napretku u pristupanju EU, i poručila da Komitet regiona EU i Crne Gore odlučan je u tome da pruži podršku lokalnim samoupravama na putu pristupanja EU.\nU okviru tema sastanka govorili su i Veselin Vukićević, predsjednik opštine Žabljak, Svetozar Domazetović, ekonomski savjetnik predsjednika opštine Danilovgrad, Miloš Čelanović, genralni direktor direktorata za razvoj u Ministartsvu ekonomije i Ćazim Hodžić, generalni direktor za upravljanje turističkom destinacijom u Ministarstvu održivog razvoja i turizma.\nU radu sjednice učestvovali su i Veselin Grbović, predsjednik opštine Nikšić, Mirko Đačić, predsjednik opštine Pljevlja, Zoran Srzentić, predsjednik opštine Bar i Mijomir Vujačić, predsjednik opštine Šavnik.\nZajednički savjetodavni odbor je tijelo koje čine po osam članova i zamjena člana – predsjednika crnogorskih opština i predstavnika lokalnih i regionalnih vlasti zemalja članica EU. Odbor sa sastaje dva puta godišnje, naizmjenično u Briselu i Crnoj Gori, i predstavlja stalni mehanizam za razmjenu iskustava i znanja lokalnih samouprava u procesu evropskih integracija i jačanja uloge lokalnih vlasti u procesu. Sledeća sjednica Zajedničkog savjetodavnog odbora održaće se u Brisleu na proljeće naredne godine.


Crna Gora: Srbija je obavezna da izruči Nemanju Ristića\nIzvor: NoviMagazin.rs, 15.Dec.2016, 10:48\nCrnogorski ministar pravde Zoran Pažin izjavio je da je Srbija obavezna da Crnoj Gori izruči Nemanju Ristića, za kojim je raspisana međunarodna poternica zbog sumnje da je jedan od organizatora neuspelog teroristučkog napada na institucije u Crnoj Gori, na dan održavaja parlamentarnih izbora, 16. oktobra.\nPažin je podgoričkim "Dnevnim novinama" rekao da ta obaveza proističe iz članstva Srbije u Interpolu, preko kog je raspisana poternica za Ristićem.\n"Ove obaveze >> Pročitaj celu vest na sajtu NoviMagazin.rs << podrazumevaju pružanje pomoći u istrazi, otkrivanju i hapšenju lica koja se terete za teška krivična đela poput terorizma i stvaranje kriminalne organizacije. Po lišavanju slobode ovih lica, Ministarstvo pravde će u skladu sa pozitivnim nacionalnim propisima i važećim međunarodnim ugvorima zatražiti izručenje ovih lica", rekao je Pažin.\nRistić je jedan od trojice državljana Srbije za kojima je Crna Gora raspisala poternicu. Pored Ristića traže se i Predrag Bogićević i Miloš Jovanović, osumnjičeni da su u grupi organizatora neuspelog terorističkog napada u Crnoj Gori.\nPoternica je, iz istih razloga, raspisana i za Rusima, Eduardom Širakovim i Vladimirom Popovim.\nNemanja Ristić je nedavno na svom Fejsbuk profilu objavio fotografiju sa Spomen kompleksa Groblje oslobodilaca Beograda u Drugom svetskom ratu, na kojoj se vidi sa šefom ruske diplomatije Sergejom Lavrovim.\nVOA: “Srbija obavezna da izruči Crnoj Gori osumnjičene za terorizam”\nC. Gora od Srbije traži izručenje "terorista"\nIzvor: Radio Televizija Vojvodine, 15.Dec.2016\nObaveza svih država članica Interpola je, uključujući i Srbiju, da ispunjavaju svoje obaveze, i uhapse osobe osumnjičene za teška krivična dela, saopštio je danas ministar pravde Crne Gore Zoran Pažin...Interpolova crvena poternica za dvojicom ruskih državljana, Eduardom Širakovim i Vladimirom...


Prvi poraz fudbalera Smedereva u ovom prvenstvu | podunavlje.info\nSMEDEREVO, 29. septembar 2018 – U komšijskom derbiju, u okviru sedmog kola prvenstva Srpske lige Zapad, požarevački Mladi radnik je slavio u Smederevu, jednim golom, ispostavilo se vrednim tri boda, mada su tokom većeg dela susreta domaći fudbaleri imali inicijativu i nekoliko lepih prilika. Petković, Lepojević i Stefan Stojanović nisu uspeli da savladaju golmana Požarevljana.\nNajpovoljniju šansu u nastavku imao je Nikolić, kada je dozvolio da požrtvovani Karanović spreči siguran pogodak. Kazna je stigla u 82. minutu kada je doskorašnji oklopnik Miloš Gordić, posle nezadrživog prodora od sredine terena, ušao u kazneni prostor i asistirao Ivanu Stojanoviću za laku realizaciju i gol koji je doneo pobedu Požarevljanima. Mogao je Stefan Stojanović u nadoknadi vremena da poravna rezultat, ali je njegov udarac sa bele tačke otišao visoko iznad prečke.\nOvaj meč obeležila su i tri isključenja, i to ljudi sa obe klupe. Najpre je u 62. minutu morao u gledalište trener gostiju Andrija Perlež, a potom i predstavnik Smedereva Goran Jovanović. Zbog prigovora je crveni karton u 82. minutu dobio i trener domaćih Ljubiša Stamenković.\nI pored poraza, Smederevo je zadržalo čelnu poziciju na tabeli. U narednom kolu Smederevce čeka nimalo lako gostovanje na Ubu.


Mina Kalezić - Prostor je slika životnog stila - Reminder\nHome - LIFESTYLE\tMina Kalezić – Prostor je slika životnog stila\nPosvećena i istrajna u poslu, u kome se svojim kvalitetima dokazala i stekla veliko poverenje klijenata i saradnika, Mina Kalezić pravi je primer da ženstvenost i uspeh mogu da idu ruku pod ruku\nMina Kalezić, direktorka prodaje i marketinga CBS International, žena je sa mnogo energije, fokusirana na posao u kojem je izuzetno uspešna. Firma u kojoj radi lider je na tržištu Srbije već 9 godina zaredom i nastavlja da uvodi nove trendove i edukuje tržište o novim prilikama u svetu nekretnina.\nŠta je najbolja, a šta najteža strana vašeg posla i uopšte biznisa sa nekretninama? Na šta ste posebno ponosni, kada je biznis u pitanju?\nKako je moj fokus rezidencijalno tržište, odnosno marketing i prodaja stanova na ekskluzivnim projektima, divan osećaj je kad znate da utičete na život ljudi u nekom najlepšem i vrlo važnom smislu – u potrazi za njihovim novim domom. Na kraju, kad dođe do predaje ključeva, zadovoljni klijenti su izuzetna satisfakcija, posebno kad znate da ste sa njima prošli ceo proces i konsultacije u vezi sa kupovinom.\nS druge strane, s obzirom da se moj posao u najvećoj meri svodi na rad sa ljudima, to može biti izuzetno naporno, obojeno mnogim emocijama i raspoloženjima, pa različita energija u toku dana može itekako da se odrazi i na mene. Kada je biznis u pitanju, posebno sam ponosna što smo moj tim i ja doveli nove trendove u izgradnji na naše tržište, naravno zahvaljujući investitorima sa kojima imamo priliku da sarađujemo.\nUporedo sa dolaskom novog koncepta života, kondominijuma, radili smo vredno i na edukaciji tržišta, tako da smo danas u prilici da kažemo da smo dali poseban doprinos shvatanju ljudi da kad kupuju stan, ne kupuju samo prostor, već i novi stil života.\nŠta je specifično za Beograd kada je tržište nekretnina u pitanju, šta srpsku prestonicu čini atraktivnom za strance?\nBeograd je mnogo evoluirao i promena prestonice je nesumnjivo velika, što danas za rezultat ima daleko veći broj stranih investitora u svim segmentima tržišta nekretnina, kao i internacionalnih kompanija koje upravo biraju naše tržište kao najperspektivnije za pozicioniranje svog poslovanja, odakle i servisiraju tržišta regiona. S druge strane, Beograd je sve prepoznatljiviji i kao turistička destinacija, a sve veći broj stranaca se odlučuje za investicionu kupovinu nekretnina kod nas, što je pre samo nekoliko godina bilo nezamislivo.\nImate li neke navike kojih se pridržavate, a koje vam omogućavaju da budete uspešniji i efikasniji na poslu?\nTrudim se da uvek budem maksimalno koncentrisana i posvećena klijentu i poslu koji je u tom trenutku prioritet, a na prvom mestu to znači da se stalno informišem i čitam mnogo različitih izvora koji se odnose na posao kojim se bavim, razmena mišljenja i informacija sa kolegama je takođe vrlo značajna. Generalno sam vrlo uporna i istrajna osoba, sa verom u sebe, pa smatram da ti kvaliteti uvek imaju važnu ulogu u uspešno obavljenom poslu.\nSmatrate li da žene i muškarci u vašem poslu kreću sa istih pozicija i imaju iste šanse za razvoj karijere?\nŠto se tiče polne jednakosti u ovoj branši, situacija je vrlo slična kao i u drugim oblastima poslovanja, sa akcentom da ipak živimo na Balkanu koji se uporno drži nekih svojih vrednosti i nasleđa. Ipak, kao što sam već istakla, ako ste posvećena i istrajna osoba, koja se svojim poslovnim kvalitetima dokazala i stekla poverenje, onda će vas kao saradnika podjednako ceniti bez obzira na pol.\nS obzirom na to da radite jako dinamičan i zahtevan posao, koliko vam vremena ostaje za porodicu i privatni život, kako usklađujete obaveze?\nMoj posao je takav da sam uvek mentalno uključena, ali se ipak trudim da nađem vremena i za privatni život i porodicu i da više težim nekom balansu, za koji važi da je najveća tajna sveukupne životne dobrobiti. Moja porodica ne živi u Beogradu, pa se ne viđamo toliko često koliko bih volela, ali zato su tu moderne tehnologije koje, po mom mišljenju, za ove potrebe imaju najlepšu funkciju. Imam sestrića sa kojim uživam i slatko se nasmejem, posebno što je on sada jedan tinejdžer, pa meni kao tetki mnoge situacije izgledaju kao holivudska komedija.\nMina Kalezić – Prostor je slika životnog stila was last modified: mart 7th, 2020 by Mldnirem\nRestoran Šaran u danima Istre od 14.11....\nDejan Ljevnaić – Za Jahorinu tek stižu...\nOplenac u srcu princeze od Lihtenštajna\nMisterija stara vekovima


Predsjednik SAD Donald Trump i voditelj televizije ABC Džordž Stefanopulos na skupu u Filadelfiji\nPredsjednik SAD Donald Trump rekao je u utorak da bi vakcina protiv koronavirusa mogla da bude razvijena za tri do četiri nedelje, dok pojedini zdravstveni zvaničnici izražavaju oprez u pogledu tog ubrzanog roka.\nTrump je na skupu u Filadelfiji, koji je organizovala televizija ABC, pravdao način na koji rješava krizu izazvanu pandemijom i poručio da bi vakcina mogla da bude spremna za distribuciju prije predsjedničkih izbora 3. novembra.\n"Veoma smo blizu da razvijemo vakcinu. Istina je da bi prethodnim administracijama bile potrebne možda godine za to, zbog Uprave za hranu i lekove (FDA) i svih potrebnih odobrenja. A mi bismo mogli da je imamo za tri, četiri nedjelje", rekao je Trump.\nVodeći američki stručnjak za zarazne bolesti doktor Antony Fauci je početkom mjeseca rekao u intervjuu za kablovsku mrežu CNN da većina eksperata vjeruje da će vakcina biti spremna do novembra ili decembra.\n"Moguće je da će biti vakcine do oktobra, ali ja ne mislim da je to vjerovatno", rekao je Fauci.\nNeimenovani zvaničnik američkog Sekretarijata za zdravlje rekao je u srijedu da američka vlada planira da počne distribuciju vakcine odmah nakon njenog regulatornog odobrenja.\nVladini zvaničnici naveli su i da će Centri za kontrolu i prevenciju bolesti (CDC) odlučiti kako će početne, ograničene doze vakcine biti raspoređene i isporučene, prenosi Reuters.\nOdgovarajući na oštra pitanja neodlučnih birača koji su bili u publici i voditelja televizije ABC Džordža Stefanopulosa, Trump je ustvrdio da je njegova odluka da uvede zabranu putovanja za Kinu i evropske zemlje spasila hiljade, ako ne i milione života.\nTakođe je branio Amerikance koji odbijaju da nose maske i drže fizičku distancu, i dodao da su čak eksperti kao što je Fauci mijenjali stavove o tim smjernicama tokom krize.\nAmerički lider suočava se sa kritikama zbog održavanja velikih mitinga u Nevadi i drugim državama, koje je njegov savjetnik Fauci opisao kao "apsolutno rizične".\nTrumpov demokratski protivkandidat Joe Biden prošle nedjelje je optužio Trumpa da je zanemario svoju dužnost kada je riječ o odgovoru na pandemiju.\nU Sjedinjenim Državama je od koronavirusa oboljelo najmanje 6,6 miliona ljudi, što je najviše u svijetu, dok je više od 195.000 preminulo. Trump je naveo da Amerika imao toliko slučajeva zato što testira više od drugih zemalja.\nTakođe je ponovio ranije tvrdnje da bi virus sam nestao i odbacio optužbe da je umanjivao prijetnju od bolesti, u odgovoru na pitanje iz publike "zašto bi umanjivao opasnost od pandemije za koju se zna da najviše pogađa porodice sa niskim primanjima i manjinske zajednice".\n"Nisam umanjivao opasnost. U stvari sam je svojiim potezima naglašavao. Moji potezi bili su veoma snažni", rekao je Trump.


EP - Srbija ide dalje, ispali ''Azuri''! - Sportske.net\nEP - Srbija ide dalje, ispali ''Azuri''!\nPoznat rasplet u Grupi A na Evropskom prvenstvu u futsalu.\nEP - "Orlovi" na tihoj vatri, neće valjda odlučiti žreb?EP - Srbija protiv "Azura" za četvrtfinale (20.45)Cipi "džoker" - Ovako su "Orlovi" došli do zlata vrednog boda!EP - Srbija počela remijemPočinje EURO u futsalu - "Orlovi" prvo na domaćina (18.00)\nReprezentacija Srbije igraće u četvrtfinalu Evropskog prvenstva u Sloveniji.\nNaš nacionalni tim je u prva dva kola remizirao sa domaćinom (2:2), a onda i sa Italijom (1:1), pa je za plasman u narednu fazu takmičenja morao da čeka ishod večerašnjeg meča između Slovenije i Italije.\nPodsetimo, nama je za prolaz dalje odgovarala pobeda bilo koje ekipe, kao i nerešeni ishodi 0:0 i 1:1.\nEpilog - ovaj duel dobili su Slovenci sa 2:1 i kao prvoplasirani u grupi i sa četiri osvojena boda izborili plasman među osam najboljih. ''Azuri'' su posle prvog poluvremena vodili sa 1:0, ali je Slovenija u nastavku uspela da napravi preokret.\nSrbija je tako ostala na drugom mestu na tabeli sa dva boda, a Italija je ''ispod crte'', na trećem mestu sa samo jednim osvojenim bodom.\nU četvrtfinalu, protivnik Srbiji biće selekcija Kazahstana, a Slovenci će na megdan Rusima.


HTML5 / CSS3 online - Škola Računara i programiranja Vinča\nOnline kursevi Škole računara Vinča su zaista PRAVI ONLINE KURSEVI. Naši ONLINE kursevi nisu snimljene prezentacije I video materijali koji vam se prikazuju. Online kursevi Škole računara Vinča se održavaju uživo sa predavačem tokom kojeg naravno imate stalnu direktnu komunikaciju ne samo sa predavačem već I sa ostalim polaznicima kursa. Vodeći računa o vrhunskom kvalitetu obuka koje tokom 33 godine svog poslovanja isporučujemo, kao i na redovnim kursevima , broj učesnika i na ONLINE kursevima je OGRANIČEN.\nKurs HTML5/CSS3 – online\nna konkretnim primerima (od ideje do gotovog proizvoda), naučićete kako da napravite Internet stranicu, formatirate stranicu, logički organizujete sadržaj i povežete stranicu sa drugim tipovima dokumenata. Takođe, koje su dobre prakse i najčešće greške prilikom izrade stranice.\n14.999 din 9.999 din


Parača: Obnovićemo cijeli put CT-BD - Vijesti | Radio Televizija Budva - Budva Crna Gora\nRadio Budva Live: A - Ha - The Sun Always Shines On TV\nDirektor Direkcije za saobraćaj, Savo Parača, najavio je kompletnu rekonstrukciju puta Cetinje-Budva, koji je posljednjih nedjelju dana u centru pažnje zbog klizišta u mjestu Markovići.\nParača je, gostujući u Dnevniku TVCG, kazao da su već preduzeti određeni koraci ka tome i da bi od septembra trebalo da se krene sa tim projektom.\n"Već smo raspisali više tendera i došli do više projektanata, jer želimo da rekostruišemo čitav putni pravac od Cetinja do Budve. Projektanti već rade, tako da se nadam da ćemo početi da dobijamo projekte, da ćemo raspisati izvođačke tendere i od septembra krenuti u ozbiljnu priču rekonstrukcije", otkrio je Parača planove za jedan od važnijih magistralnih puteva u Crnoj Gori.\nPrema mišljenju stručnjaka, radovi u Markovićima trajaće i nekoliko mjeseci, a dok se čeka kraj sanacije, nađeno je privremeno rješenje. Kako je kazao Parača, saobraćaj na tom dijelu puta će biti uspostavljen za dva dana, samo za automobile, ali da to zavisi od brzine rješavanja problema podzemnih voda.\n"Po onome što sam vidio na terenu, upravo se borimo da odvedemo te vode koje su još u brdu. Ako bi to uspjeli da uradimo sjutra, eventualno preksjutra, saobraćaj će za dva dana biti uspostavljen. Naravno, to neće biti saobraćaj u punom profilu, uradićemo skraćenu stazu, jedan "baj-pas", koji će omogućavati jednosmjeran saobraćaj za putnička vozila", rekao je sagovornik Dnevnika.\nParača je istakao da je angažovan veliki broj stručnjaka iz Crne Gore i inostranstva, a na današnjem radnom sastanku došli su do zajedničkog zaključka na koji će način sanirati klizište.\n"Potrebno je uraditi nekoliko dodatnih istražnih radnji, uraditi još nekoliko bušotina, koje će se uraditi večeras i sjutra, kako bismo u najkraćem roku došli do neophodnih podataka koji nam znače i početak projektovanja, a samim tim i izvođenja radova i rješavanje problema", saopštio je on.\nParača je poručio da će u Direkciji za saobraćaj uraditi sve da rokove maksimalno skrate i da što prije dođu do kvalitetnog rješenja, ističući da imaju iskustva sa sanacijom brojnih klizišta u Crnoj Gori.\nRokovi se zbog veličine problema ne mogu utvrditi, ali sigurno je da će biti potrebno izdvojiti velika finansijska sredstva.\n"Teško je reći koliko će da košta. Moramo dovršiti te istražne radnje, kada to uradimo moramo doći do projekta, a on će nam reći koliko će rekonstrukcija koštati. Sigurno da neće biti jeftino. Predviđaju se obimni radovi, šipovi će se bušiti na dubini od 17 metara, možda i dublje, ali to će nam sve reći projekat. Nadam se da ćemo brzo krenuti paralelno i da projektujemo i da izvodimo radove", kazao je Parača.\nNa crnogorskim putevima postoji još kritičnih tačaka, to su potencijalna klizišta i odroni, a Parača je kazao da su one uglavnom locirane.\nNaveo je da se sanira klizište u Kručima, a što se tiče klizišta Bać kod Rožaja potpisan je ugovor sa izvođačem i čim vremenske prilike dozvole krenuće se sa radovima.\n"Sada radimo projekte za sanaciju klizišta u mjestima Debeli brijeg, Frutak, Baošići, želimo da riješimo što više kritičnih tačaka na više putnih pravaca", dodao je prvi čovjek Direkcije za saobraćaj.\nVideo: Direktor Direkcije za saobraćaj, Savo Parača


Srpska javnost u šoku zbog tragedije u Prvom partizanu\nDan posle teške nesreće u kojoj je poginulo sedam radnika "Prvog partizana" iz Užica - javnost u Srbiji je još u šoku. Uviđaj je u toku i vrlo brzo se očekuju prvi rezultati istrage, a država je najavila pomoć porodicama nastradalih radnika, kao i pomoć za brzu obnovu fabrike namenske industrije.\nVlada Srbije proglasila je subotu, 5. septembar za dan žalosti u celoj zemlji zbog teške tragedije koja se sinoć dogodila u užičkoj fabrici namenske industrije "Prvi partizan", u kojoj je poginulo sedam, a je lakše povređeno 14 radnika. Ministar obrane Dragan Šutanovac, koji je danas obišao fabriku rekao je da ne veruje da je u pitanju diverzija, a takođe nije mogao da potvrdi pretpostavku da radnici nisu stradali direktno u eksploziji, već da su se ugušili zbog vatre koja je izbila.\n"U ovom trenutku niko sa sigurnošće ne može da kaže šta se dogodilo i usled čega je došlo do eksplozije baruta, koji inače ne eksplodira na način na koji se to desilo sinoć", rekao je Šutanovac, dok je ministar policije Ivica Dačić dodao:\n"Istraga je još u toku i ne bih da dajem izjave o tome dok se ona u potpunosti ne završi. Da li je u pitanju neki subjektivni razlog, ili je u pitanju nešto što je objektivni faktor. U svakom slučaju, ovo je prvi put da se u toj fabrici desila jedna ovakva nesreća".\nSama fabrika je smeštena u jednom brdu kod Užica, jako uspešno posluje, ali se zbog otežanih uslova rada i skupe proizvodnje već duže vreme planira njeno izmeštanje. Eksplozija se inače dogodila u delu fabrike u kome se municija punila barutom, a šest od sedam žrtava su žene, potvrdio je danas i ministar policije, koji je sinoć posetio mesto nesreće.\n"U tom momentu je bilo oko stotinak ljudi u fabrici. Ali intervencijom naših jedinica za zaštitu i spasavanje, požar odnosno eksplozija, nije zahvatila lakirnicu i skladište gotovih proizvoda, što bi imalo velike posledice i po ostale zaposlene", rekao je Dačić.\nInače, uviđaj je o tragediji u Užicu je u toku i nadležni su najavili da će brzo biti poznati prvi rezultati istrage. Ministri vojske i policije danas su najavili pomoć države porodicama poginulih radnika, kao i obnovu fabrike, kako bi se što pre vratila u prvobitno stanje i nastavila proizvodnju.


Ovo su najbezbednije avio-kompanije na svijetu\nHome / Magazin / Ovo su najbezbednije avio-kompanije na svijetu\nAustralijski prevoznik je pohvaljen zbog toga što za sve godine postojanja nije imao nijednu nesreću sa smrtnim ishodima.\nLista koju je sastavio Erlajn rejtings (AirlineRatings.com), nezavisni sajt za ocenjivanje bezbednosti i usluga avio-prevoznika, sastavljena je na osnovu ocena 425 kompanija. Od onih koje su obuhvaćene istraživanjem, 148 je dobilo najviše ocene, a gotovo 50 je bilo ispod proseka.\nPrema oceni ovog sajta, najgore avio-kompanije su iz Avganistana, Indonezije, Nepala i Surinama.\nU obzir je uzeto više faktora, uključujući i taj da li prevoznik ima sertifikat Međunarodne asocijacije za avio-prevoz (IATA), da li je na “crnoj listi” Evropske unije, koliko nesreća se dogodilo od njegovog postojanja i da li je ijedan avion bio prizemljen zbog opasnosti po bezbednost putnika i posade.\nErlajn rejtings (AirlineRatings.com) ove avio-prevoznike je proglasio za najbezbednije na svetu:\n(Ostali su navedeni po alfabetskom redu)\nDeset najbezbednijih niskotarifnih kompanija (po abecednom redu):


ZVIZDIĆ o Upitniku EK: Sedam odgovora sporno\nKolegij za evropske integracije uspio je na današnjoj sjednici usaglasiti većinu odgovora na Upitnik Evropske komisije.\nPredsjedavajući Vijeća ministara BiH Denis Zvizdić održao je treću sjednicu Kolegija za evropske integracije, kojoj su prisustvovali entitetski premijeri Željka Cvijanović i Fadil Novalić, premijeri kantona i Brčko distrikta BiH, kao i direktor Direkcije za evropske integracije BiH Edin Dilberović.\nZvizdić je nakon sjednice rekao da je razmatrano tri posto spornih pitanja, odnosno blizu 80 pitanja te da je većina njih usaglašena. Kako kaže, samo sedam pitanja ostalo je za dodatno usaglašavanje u narednih pet ili šest dana.\nOn je naveo da se neusaglašena pitanja odnose na socioekonomske podatke, ulogu i doprinos obavještajnih službi, pojavne oblike terorizma, jasan opis izbora i odlučivanja šefa države i dio koji se odnosi na nestale osobe.\nZvizdić očekuje da pitanja iz nadležnosti Predsjedništva BiH budu verificirana na sutrašnjoj sjednici Predsjedništva BiH. On se zahvalio svim članovima radnih grupa koji su na stručan način pripremili odgovore.\nPremijerka RS-a Željka Cvijanović vjeruje da će se broj pitanja dodatno smanjiti kada stignu odgovori iz Predsjedništva BiH. Ona ne očekuje da će biti pretjerano velikih prepreka u vezi s usaglašavanjem preostalih sedam pitanja.\nPredsjednik Vlade FBiH Fadil Novalić je rekao da se na kraju godine rješavaju najvažnije stvari poput seta zakona o akcizama, MMF-a i odgovaranja na Upitnik Evropske komisije.\nOn je ocijenio da je današnji događaj značajan jer je riječ o tehnički složenom procesu u koji je uključeno 13 nivoa vlasti u BiH\nUkrajina naredila hapšenje bivšeg predsjednika Viktora Janukoviča\nUkrajina traži brže isporuke oružja\nUhapšen direktor Službe za zajedničke poslove institucija BiH\nDelegacija Vojske SAD u posjeti BiH\nStarbucks napušta rusko tržište


Iran oslobodio pet uhapšenih Britanaca - Klix.ba\n29.6.2009. u 11:39\nFoto: AFP/Fars News/File\nPet od devet uhapšenih lokalnih članova britanske ambasade u Teheranu oslobođeno je, saopćili su u ponedjeljak iranski zvaničnici.\nIranski mediji javili su ranije da su lokalni službenici britanske diplomatske misije uhapšeni zbog navodne uloge u ptotestima protiv spornih junskih predsjedničkih izbora.\nBritanski ministar vanjskih poslova odbacio je te navode kao neosnovane.\n"Od devet ljudi pet je oslobođeno, a ostale se još ispituje", izjavio je na konferenciji za novinare glasnogovornik ministarstva vanjskih poslova Hassan Ghashghavi, javila je državna TV.\nIranski ministar obavještajnih službi Gholam-Hoseyn Mohseni-Ezhei izjavio je u nedjelju da je "britanska ambasada igrala ključnu ulogu u nedvnim nemirima i putem lokalnog osoblja i putem medija", javila je iranska novinska agencija Irna.\n"Imamo slike i snimke izvjesnih lokalnih službenika britanske ambasade koji su prikupljali vijesti o protestima. Ambasada je slala osoblje među demonstrante kako bi ih potaknuli na nemire, tako da su demonstranti mogli davati izmišljenje izvještaje svijetu s raznih lokacija", izjavio je iranski ministar.\nBritanija je oštro protestirala protiv hapšenja, a Miliband ih je opisao kao "maltretriranje".\nUsprkos oslobađanju, koje je potvrdio i BBC - činjnica da se neki službenici još drže u pritvoru znači da to pitanje ostaje ozbiljan problem za Britaniju, javlja bliskoistočni urednik BBC-a Jeremy Bowen iz Teherana.


Prva srpska lingvistička olimpijada - Dan u Beogradu\nNaslovna » BG svaštara » Prva srpska lingvistička olimpijada\nU nedelju, 22. aprila od 10.00, u Filološkoj gimnaziji (Kamenička 2) biće održana Prva srpska lingvistička olimpijada.\nUčestvovaće oko 70 srednjoškolaca iz Vršca, Čačka, Novog Sada, Sremskih Karlovaca, Pančeva, Kruševca, Pirota, Sombora, Kikinde, Valjeva, Lazarevca, Niša i Banjaluke, dok će iz Beograda učestvovati takmičari iz Šeste, Devete, Desete i Trinaeste beogradske gimnazije, Matematičke i Filološke gimnazije. Domaćin olimpijade je Filološka gimnazija.\n– Ideja za nastanak ovog takmičenja nastala je u Filološkoj gimnaziji, koja od 2004. godine učestvuje na međunarodnom takmičenju predstavljajući Srbiju. Smatrali smo da nije pravedno da učenici iz samo jedne škole predstaljaju čitavu državu, a i želeli smo da se ovo takmičenje pročuje pošto je jedinstveno i veoma zanimljivo. Kada smo dobili potrebnu dozvolu od Ministarstva prosvete, poslali smo pozive kolegama iz svih srednjih škola u Srbiji. Svi takmičari izabrani su na školskim selekcijama, a cilj je formiranje tima koji će ove godine na Međunarodnoj lingvističkoj olimpijadi, krajem jula u Sloveniji, predstavljati Srbiju – rekla je Biljana Branić Latinović, profesor Opšte lingvistike, koja sa učenicima od početka učestvuje na olimpijadi.\nLingvistička olimpijada je takmičenje u snalaženju u nepoznatim jezicima, a kuriozitet je što nijedan od problema koje takmičari dobijaju nije na jeziku koji poznaju ili njime govore (sulka, lango, navatl, svahili, sanskrit, tatarski, mongolski…). Oslanjajući se samo na formalnu logiku, učenici će prevoditi sa pomenutih jezika ili analizirati njihov gramatički i logički sistem. Tri zadatka, koje je za Srpsku lingvističku olimpijadu sastavio dr Ivan Deržanski, osnivač Međunarodne lingvističke olimpijade, u saradnji sa profesorima Katedre za opštu lingvistiku Filološkog fakulteta, takmičari će raditi tri sata. (Beoinfo)\nTagovibg svaštara dub filološka gimnazija lingvistika tinejdžeri\nPrethodni Poseban režim ulaska na groblja za Pobusani ponedeljak\nSledeći Otvaranje turističke sezone u Skadarliji


Postavio Yucom - 04/08/2013 Nova izdanja\nAktivnosti na projektu Antidiskriminacioni mehanizmi u praksi, koji je YUCOM sproveo tokom 2012. godine, težile su ka poboljšanju položaja lica koja pripadaju navedenim grupama, kako bi im se omogućilo puno uživanje svih prava garantovanih Zakonom o zabrani diskriminacije i time podržalo formiranje efektivnih antidiskriminatornih mehanizama.\nProjekat je rezultat potrebe za dubljim promovisanjem i monitoringom antidiskriminatornih mehanizama u pravnom sistemu Srbije, kroz analizu prakse sudova, nezavisnih državnih institucija i nevladinih organizacija.\nZaključci i preporuke sadržani u ovoj publikaciji rezultat su aktivnosti sprovedenih u okviru projekta, kao i aktivnosti koje je YUCOM sprovodio u ranijem periodu. Održano je šest fokus grupa sa predstavnicima ciljnih grupa, kao i nevladinih organizacija koje se bave zaštitom njihovih prava, koje su imale za cilj identifikovanje uzroka diskriminacije sa aspekta pripadnika osetljivih grupa, utvrđivanje najčešćih problema sa kojima se u svakodnevnom životu suočavaju.\nNa fokus grupama, građanima i građankama Srbije predstavljen je pravni okvir za zaštitu od diskriminacije, približene procedure za slučaj povrede prava i iskustva iz zemalja u regionu i EU.\nNadalje, radi ispitivanja mehanizama za zaštitu od diskriminacije predviđenih Zakonom, svim Osnovnim sudovima na teritoriji Republike Srbije upućen je zahtev za slobodan pristup informacijama od javnog značaja i na osnovu odgovora sačinjen je i statističko-analitički presek tokova sudskih postupaka u ovoj oblasti. Analiza postupaka pred Poverenikom za zaštitu ravnopravnosti takođe nam odgovara na pitanje efikasnosti u radu i značaja ove institucije.\nNajzad, obavljeno je više od dvadeset razgovora, polustrukturisanih intervjua sa predstavnicama i predstavnicima državnih organa na lokalnom kao i na republičkom nivou, sa predstavnicama akademske zajednice, kao i sa predstavnicima medija. Ispitivanje je obuhvatilo kako efikasnost postojećeg pravnog okvira, tako i druge mere za sprečavanje diskriminacije ovih grupa.


FBiH: U protekla 24 sata registriran 461 slučaj COVID-19, prijavljeno 8 smrtnih ishoda - Federalno ministarstvo zdravstva: COVID19\nFBiH: U protekla 24 sata registriran 461 slučaj COVID-19, prijavljeno 8 smrtnih ishoda\nObjavljeno: 23.10.2021 ; Ažurirano: 23.10.2021\nPrema podacima Zavoda za javno zdravstvo FBiH (ZZJZ FBiH), u Federaciji BiH u protekla 24 sata (do 12h) prijavljeni su rezultati testiranja 1.700 uzoraka, od kojih je 461 pozitivan na COVID-19. Novi slučajevi registrirani su u svim kantonima/županijama u Federaciji BiH.\nU Federaciji BiH do sada je testirano ukupno 900.240 uzoraka, a COVID-19 je potvrđen kod 159.480 osoba.\nU protekla 24h, u Federaciji BiH prijavljeno je 8 smrtnih ishoda, i to dva u Srednjobosanskom i šest u Kantonu Sarajevo.\nS današnjim danom, broj smrtnih ishoda na području Federacije BiH je 6.302.


Veliko interesovanje mališana za sportsku školicu "Živi zdravo"\nSportska školica "Živi zdravo" koju u saradnji sa Sportskim savezom Vršac, besplatno, organizuje Grad Vršac za decu koja borave u vrtićima PU "Čarolija", prema rečima sportskih instruktora, naišla je na veliko interesovanje mališana.\n- U prvih mesec dana realizacije besplatne školice sporta "Živi zdravo", odaziv mališana je 100%, i trenutno program fiskulture pohađa 360 dece. Adaptacija dece na režim treninga je prošla brzo i s zavidnim rezultatima, te su članovi ovog projekta vrlo zadovoljni, ističu organizatori.\nTokom prethodnog perioda deca su se upoznala sa prirodnim oblicima kretanja i vežbama oblikovanja, i imala su priliku da nauče formacije sa kojima će se susresti sa polaskom u školu.\n- Taj prvi set treninga je bio kombinovan dinamički i statički režim rada kao adaptacija i priprema mališana za prdstojeće poligone. Takođe, stručni članovi školice "Živi zdravo" već su počeli s upoznavanjem mališana s poligonima, koji im predstoje, kao i s rekvizitima koji su im neophodni za postizanje viših nivoa motoričkih sposobnosti. Rekviziti koje koriste predškolci su oprema najnovijih trenažnih tehnologija, istuču instruktori angažovani na realizaciji projekta.\nU narednom periodu, kako je najavljeo, članovi školice sporta i mališani baviće se i proračunima vazanim za težinu školskih torbi u odnosu na težinu deteta, kao i pitanjem koliko bi dete trebalo da provodi u školskoj klupi od početka pohađanja prvog razreda.\n- Predviđeni obim treninga (svaka grupa dece po dva puta nedeljno) je odlično odrđen i ispunjen, zaključuju organizatori projekta.\nDa podsetimo, Školica se realizije u cilju rešavanja deformiteta, gojaznosti i poboljšanja motoričkih sposobnosti najmlađih. Treninzi i edukativni programi u sklopu sportske školice "Živi zdravo" održavaju se u objektima PU Čarolija i besplatni su. Rukovodioci ovog programa su profesori sporta i fizičkog vaspitanja.\nCilj školice "Živi zdravo" je da uz stručni rad animira decu i upozna ih sa sportskim aktivnostima, načinom sportskog života i postulatima zdrave ishrane\nmar 15, 2019 5976 Hronika\nfeb 25, 2019 4985 Hronika\nmar 15, 2019 4941 Hronika\nmar 12, 2019 4140 Hronika\nmar 15, 2019 1462 Vesti


Humanitarni bazar za Vuksana i Minju u Kosovskoj Mitrovici - Radio Goraždevac\nHumanitarni bazar za Vuksana i Minju u Kosovskoj Mitrovici\nHumanitarni bazar koji organizuje grupa volontera sa ciljem da se prikupe sredstva za lečenje Vuksana Zdravkovića i Minje Mitić biće održan 28.septembra na glavnom gradskom šetalištu u Kosovksoj Mitrovici.\nZa oba detata sredstva prikuplja i Humanitarna fondacija „Budi human-Aleksandar Šapić“.\nVuksan je rođen kao zdravo dete i normalno se razvijao do šestog meseca. Tada majka primećuje da se dete ne ponaša na način na koji bi trebalo za svoj uzrast.\nNakon pregleda kod fizijatra, roditelji dobijaju mišljenje da Vuksan ima usporen motorni razvoj i daljom analizom konstantovana je Spinalna misicna atrofija, tip 2.\nNeophodna su mu sredstva za kupovinu medicinskih pomagala, nastavak fizikalnih terapija, hidroterapija, radnih terapija, banjskog lečenja, kao i za medikamente i suplemente, navodi se na sajtu fondacije.\nMinji je takođe potreban i aparat za iskašljavanje, ortopedska pomagala, fizikalna terapija, kao i troškovi smeštaja i puta radi odlaska na lečenje u inostranstvo. Verujemo da će ljudi dobre volje i velikog srca pomoći u prikupljanju sredstava za lek i lečenje, navodi se na sajtu fondacije “Budi human”.


Trinkijeri nakon pobede o plejstejšnu i zašto Evrokup može koštati Partizan u ABA - Sportske.net\nTrinkijeri nakon pobede o plejstejšnu i zašto Evrokup može koštati Partizan u ABA\nMisija je ispunjena.\n"Grobari" srećni, zna se ko ih je oduševio, a evo ko ih je ponovo razočarao! (TVITOVI)Partizanov veliki korak ka plej-ofu!Poluvreme - Partizanov "Ali" vuče konce!Partizanove nade razočarale u Minhenu...Trinkijeri u čudu pred Megu: "Kao da je prošlo šest meseci..."\nTrener košarkaša Partizana Andreja Trinkijeri rekao je da je njegova ekipa večeras "ispunila misiju", pobedom protiv Mega Bemaksa, posle koje se primakla plasmanu u plej-of ABA lige.\n"Ja ne igram plejstejšn, to moja deca igraju. Kada igraš te igrice na kraju piše 'misija ostvarena'. To je danas bio jedini cilj, nema mnogo sjajnih stvari, samo rezultat, jako važan za nas. Imamo težak raspored, još se borimo da uđemo u završnicu Evrokupa to nas košta glave, noge, ali danas je jedina stvar bila dobiti utakmicu", rekao je Trinkijeri posle utakmice.\nPartizan je pobedio Megu sa 98:86 i u borbi za mesto u plej-ofu stekao dve pobede više od večerašnjeg protivnika.\nOn nije želeo da govori o poziciji koju bi njegova ekipa mogla da ostvari pred plej-of.\n"Spremamo se za veoma tešku utakmicu protiv Ritasa, pa onda imamo dva putovanja za redom. Nema mnogo vremena da se priča o ovoj utakmici, misija je ostvarena. Idemo dalje", naveo je trener crno-belih. Trener Mege Dejan Milojević rekao je da je zadovoljan otporom koji je njegova oslabljena ekipa pružila.\n"Čestitam Partizanu na zasluženoj pobedi. Pružili smo sasvim solidan otpor, s obzirom na kadrovske probleme, jer su nam jako bitni igrači povredjeni. To se osetilo i u rotaciji. Ovi koji su igrali nisu se predavali, Partizan se par puta odlepljivao na desetak razlike, mi smo uspevali da se vratimo, ali su oni u poslednjoj četvrtini uspeli da prelome meč. Okrećemo se narednim protivnicima, pokušaćemo da odigramo što bolje i da izvučemo maksimum iz našeg tima", naveo je Milojević.\nOn je dodao da ne žali što njegova ekipa gotovo da više nema šanse za plasman u plej-of i naveo da je cilj kluba razvoj mladih igrača.


You are at:Home»BIH»Preporuka poslodavcima za zaštitu radnika od visokih temperatura\nPoslodavcima je preporučeno da razmotre mogućnost prekida obavljanja poslova na otvorenom u periodu od 12 do 16, te njihovog nastavka poslije 16 časova.\nUkoliko je proces rada kod poslodavca organizovan na takav način da je nemoguće primjeniti ovu mjeru, ovo ministarstvo daje preporuku poslodavcima da radnicima koji obavljaju poslove na otvorenom početak radnog vremena pomjere na šest sati ujutro.\nTakođe, preporučuje se poslodavcima da za vrijeme trajanja ovakvih vremenskih neprilika omoguće korištenje godišnjeg odmora radnicima sa dijagnostikovanim hroničnim oboljenjima, kao i korištenje odsustva u skladu sa zakonom, kolektivnim ugovorom ili pravilnikom o radu.\nData je preporuka da ustanove koje s radom počinju u devet časova ili kasnije prilagode početak radnog vremena.\nPored toga, poslodavci bi trebali omogućiti odijevanje prilagođeno visokim temperaturama u ustanovama, preduzećima i organima vlasti, te drugim pravnim osobama, kao i adekvatno odijevanje na službenim događajima (sjednice parlamenta, vlade i slično), saopšteno je iz Federalnog ministarstva rada i socijalne politike.\nPrevious ArticleLikovna radionica „Razglednica moga grada“\nNext Article Knjiga sedmice: Black river autorice Kanite Čišije


Sve šira podrška za zimski Mundijal – Nadlanu.com\nSve šira podrška za zimski Mundijal\nDUBAI, 28. decembra 2010. (Beta-AP) – Predsednik Azijske fudbalske konfederacije Mohamed bin Hamam ocenio je da bi Katar uprkos velikim letnjim vrućinama bez problema organizovao Mundijal 2022. godine u junu i julu, ali i da bi održavanje turnira tokom zime bilo bolje za igrače.\nČlan Izvršnog komiteta Svetske fudbalske federacije (FIFA) naveo je da bi igranje u zimskim mesecima posebno odgovaralo fudbalerima, jer bi oni bili u „boljoj formi“ i neiscrpljeni posle naporne sezone u kojoj neki igraju i do 60 utakmica.\nZimska pauza u većini šampionata omogućila bi laku organizaciju turnira, barem prema rečima Bin Hamama, koji je iz Katara.\n„Domaćini bi savršeno organizovali turnir i u junu i julu, ali bi njegovo održavanje u januaru bilo rešenje u kome bi svi bili na dobitku„, rekao je Bin Hamam.\nTemperature u Kataru tokom leta gotovo uvek prevazilaze 40 stepeni celzijusa, pa su mnogi funkcioneri FIFA podržali ideju da se promeni termin igranja Mundijala.


Srpski PEN: Luka Valjo najbolji prevodilac srpske književnosti - MediaSfera\nSrpski PEN: Luka Valjo najbolji prevodilac srpske književnosti\nLuka Valjo, prevodilac iz Rima, ovogodišnji je dobitnik Nagrade Srpskog PEN centra za najboljeg prevodioca srpske književnosti, jednoglasno je odlučio Upravni odbor Srpskog PEN centra. Luka Valjo je izdvojen među drugim prevodiocima zbog posvećenog i istrajnog rada u poslednjih deset godina na prevođenju dela savremenih srpskih pisaca, a pogotovu dela modernih klasika srpske književnosti.\nLuka Valjo (Luca Vaglio) predaje južnoslovenske jezike i književnosti na Odseku za evropske, američke i interkulturne studije Filozofskog fakulteta Univerziteta Sapjenca (Sapienza) u Rimu. Diplomirao je i doktorirao na istom univerzitetu. Godine 2010. proveo je desetomesečni postdoktorski studijski boravak na Filološkom fakultetu Univerziteta u Beogradu kao stipendista Projekta Basileus.\nOd 2014. do 2019. radio je na Univerzitetu u Kragujevcu: na Filološko-umetničkom fakultetu predavao je teoriju i istoriju prevođenja i takođe prevođenje sa italijanskog na srpski i obratno, a na Fakultetu inženjerskih nauka predavao je italijanski jezik. Bio je nastavnik slovenske filologije i teorije i istorije prevođenja na Telematskom univerzitetu eCampus (Novedrate, Italija).\nLuka Valjo se bavi književnim prevođenjem i do sada je na italijanski jezik preveo, između ostalog, dela Ive Andrića, Miloša Crnjanskog, Rastka Petrovića, Vladana Desnice i Filipa Davida.\nItalijanskom prevodiocu nagrada će biti uručena na svečanosti koja će se održati kada to bude moguće zbog epidemiološke situacije.\nNagrada Srpskog PEN centra za najboljeg prevodioca srpske književnosti dodeljuje se od 1965. godine, a dobitnici nagrade su najznačajniji prevodioci srpske književnosti u proteklih više od pola veka.\nTagoviLuka Valjo najbolji prevodioc srpska književnost Srpski PEN centar


Ostali sportovi - Badminton: Bojani Jovanović, tri medalje na prvesntvu Srbije u Rumenci\nBadminton: Bojani Jovanović, tri medalje na prvesntvu Srbije u Rumenci\nNapisano u kategoriji Ostali sportovi, 26 maja, 2015\nPrethodnog vikenda, 23. i 24.maja u Rumenci, održano je prvenstvo Srbije za seniore u badmintonu. Članica Badminton kluba „Dinamo“, Bojana Jovanović, odbranila je titulu državne prvakinje u ženskom dublu sa Milicom Simić (BK NS). One su u finalu, nakon izuzetno ujednačene borbe, pobedile članice „Zmajeva“ iz Kruševca, Natašu Pavlović i Mariju Sudimac.\nBojana je osvojila još dve bronzane medalje u konkurencijama ženskog singla i mešovitog dubla (u paru s Igorom Bjelanom, BK Beograd). Ženski tim u sastavu: Bojana Jovanović, Sofija Karanović, Ana Gavrilov, osvojio je srebrnu medalju u ekipnoj konkurenciji. Na korak od medalje u ekipnoj konkurenciji bili su i muški i mešoviti timovi „Dinama“, zauzevši četvrto mesto u generalnom plasmanu.\nPrvenstvo Srbije obeležili su Milica Simić (BK NS), osvojivši titulu prvakinje države u singlu i ženskom dublu, kao i Badminton klub „Zmajevi“ iz Kruševca, koji su potvrdili svoju dominaciju na srpskoj sceni, osvojivši ekipne titule u sve tri konkurencije.


Devizne rezerve 13,4 milijarde evra – radiosabac.com\nDevizne rezerve 13,4 milijarde evra\nBruto devizne rezerve Narodne banke Srbije su na kraju februara iznosile 13,4 milijarde evra. Neto devizne rezerve – devizne rezerve umanjene za devizna sredstva banaka po osnovu obavezne rezerve i drugim osnovima – na kraju februara iznosile su 10,99 milijardi evra, saopštila je Narodna banka Srbije.\n„Na kraju februara bruto devizne rezerve bile su za 180,1 milion evra niže nego na kraju prethodnog meseca, što je u celosti rezultat neto razduženja države (223,0 miliona evra) po osnovu deviznih kredita i deviznih hartija od vrednosti. Ostale transakcije koje su tokom februara uticale na stanje deviznih rezervi imale su neto pozitivan efekat (42,9 miliona evra)“, ističu u NBS.\nNeto prilivi u devizne rezerve ostvareni su po osnovu devizne obavezne rezerve banaka usled uobičajenih aktivnosti banaka i upravljanja deviznim rezervama (ukupno 108,8 miliona evra), aktivnosti Narodne banke Srbije na domaćem deviznom tržištu (ukupan neto efekat 98 miliona evra u plusu), donacija i po drugim osnovima (ukupno 31,8 miliona evra).\n„Ovi prilivi bili su više nego dovoljni da pokriju ostale neto odlive iz deviznih rezervi po drugim osnovima (ukupno 51,7 miliona evra) i neto negativne tržišne efekte (144 miliona evra)“, navode u NBS.\nObim realizovane trgovine devizama na međubankarskom deviznom tržištu u februaru iznosio je 480,9 miliona evra i bio je za 96 miliona evra manji nego u prethodnom mesecu.\nU prva dva meseca ove godine, u međubankarskoj trgovini realizovano je ukupno 1,057 milijardi evra.\nU februaru, kao i od početka ove godine, vrednost dinara prema evru gotovo je nepromenjena. Narodna banka Srbije je na međubankarskom deviznom tržištu u februaru neto kupila 55 miliona evra. Posmatrano od početka godine, NBS je, kako se istiće – radi održavanja relativne stabilnosti na deviznom tržištu – neto prodala 50 miliona evra.


By BCE 26/04/16 15.20 14/05/21 21.58 Aktivnosti\nGosti Jutarnjeg programa Radio televizije Republike Srpske 25. aprila 2016. godine bili su članovi Banjalučkog centra za ljudska prava, Dejan Lučka i Milan Bašić. U sklopu emisiji naši predstavnici dotakli su se velikog broja zanimljivih tema, kao i pitanja koja su od presudnog značaja za prava građana Bosne i Hercegovine.\nČlanovi Banjalučkog centra su pričali o…\nDejan i Milan su govorili o Banjalučkom centru za ljudska prava, o tome kako je nastala sama ideja za nastanak naše organizacije, ko su bili inicijatori i neposredni sprovodioci stvaranja jedinog aktivnog centra koji je fokusiran na ljudska prava u Republici Srpskoj. Milan je pričao o raznolikosti savjeta koju članovi Banjalučkog centra mogu dati, a koji su vezani za ljudska prava, dok je Dejan pričao o nedovoljnoj informisanosti građana kada su u pitanju njihova ljudska prava, a pogotovo kada su u pitanja prava koja su propisana u Evropskoj konvenciji za zaštitu ljudskih prava i osnovnih sloboda. Naglasio je i da državne pravosudne institucije nemaju pravo da odugovlače u nedogled postupak pred sudom, jer se time krši pravo na pošteno suđenje, koje je propisano članom 6. Evropske konvencije za zaštitu ljudskih prava i osnovnih sloboda. Takođe je istakao da često u svom okruženju možemo čuti rečenice kao što su “to je moje ljudsko pravo” ili “žaliću se do Strazbura” što je još jedan pokazatelj da građani nemaju dovoljno informacija o tome koja prava posjeduju i kako i kada mogu tražiti zaštitu pred Evropskim sudom za ljudska prava u Strazburu.\nIsto tako, riječi je bilo i o publikaciji koju uskoro izdaje Banjalučki centar za ljudska prava pod nazivom “Kako zaštiti svoja ljudska prava?” u kojoj će se pokušati objasniti svakom građaninu, a pogotovo građanima bez znanja iz oblasti prava, kako mogu zaštiti svoja ljudska prava, ukoliko su ona prekršena. Banjalučki centar za ljudska prava se odlučio za izradu i izdavanje ove publikacije zbog razloga nedovoljne informisanosti nepravničkog dijela javnosti o ljudskim pravima i njihovoj zaštiti.\nDejan i Milan su govorili i o stanju ljudskih prava u Republici Srpskoj te na koje načine građani mogu dobiti pomoć ukoliko smatraju da su im njihova prava ugrožena. Emisija je završena sa pozivom svim građanima da se informišu o pravima koje posjeduju, jer će samo tako znati kada im je koje pravo ugroženo.\nGostovanje u cjelini možete pogledati u videu ispod:\nBanjalučki centar za ljudska pravaCentar za ljudska prava Banja LukaGostovanje BCERTRSTim BCE-a


Stotine zapošljavanja u javnim ustanovama bez konkursa » pressing.ba\nStotine zapošljavanja u javnim ustanovama bez konkursa\n10.11.2017 u 16:26\n„Istraživanje koje je CCI proveo tokom prve polovine 2017. godine, pokazuje da je u 71 posto anketiranih javnih ustanova, primarno u zdravstvu, prosvjeti, javnim preduzećima i vanbužetskim fondovima, zabilježeno nekoliko stotina novih zapošljavanja, najčešće bez konkursa. Posmatrajući generalno javni sektor, broj novozaposlenih u 2017. godini dostiže i nekoliko hiljada. Uključujući novozaposlene, za plate iz budžeta Republike Srpske ove godine biće izdvojeno više od 718 miliona KM ili oko trećine novca od poreskih prihoda“, navodi se u Izvještaju o monitoringu imenovanja i zapošljavanja u javnom sektoru u BiH, koji je danas predstavljen.\nTrenutno važeći propisi, koji uređuje navedenu oblast ne garantuju izbor i imenovanje najkompetentnijih kandidata mjereno kroz kompetencije i radno iskustvo, a u skladu sa opšteprihvaćena tri principa: meritornosti, transparentnosti i odgovornosti, a u prilog čega govore i primjeri iz prakse. Nalazi monitoringa CCI-a, pokazuju da je proces zapošljavanja generalno vrlo netransparetan. Preciznije, indeks transparentnosti procesa zapošljavanja iznosi 40,5 (na skali od 0 do 100).\nOn je 2,5 puta manji u odnosu na stanje kojem težimo - da se svi konkursi objavljuju na web stranicama organa koji zapošljava, da se objavljuju u dnevnim novinama, da su svi kriterijumi za ocjenjivanje na konkursu dostupni kandidatima, da se sastavi komisija objave tokom faze raspisivanja konkursa, te da se vrši imenovanje i zapošljavanje najbolje rangiranih kandidata. U javnim ustanovama, institucijama i preduzećima, obuhvaćenim istraživanjem, u kojima postoje javni konkursi, u 57% slučajeva „intervju“ s kandidatima presuđuje pri zapošljavanju, često bez jasnih kriterija i procedura.\nZbog toga se odlučivanje svodi na ličnu procjenu članova komisija, pa nije rijetkost da za isti odgovor, jedan član komisije daje maksimalan broj bodova, a drugi minimalan. Dodatni problem predstavlja način formiranja konkursnih komisija. U većem dijelu javnog sektora, van državne službe, što obuhvata oko 80% uposlenih na budžetima, o načinu izbora komisije za zapošljavanje, transparentnosti procesa, kompetencijama i nezavisnoti komisije, najčešće odlučuje rukovodilac koji zapošljava, pa je time institut javnog konkursa obesmišljen.\nZapošljavanje u javnom sektoru potrebno je svesti na neophodan minimum, sa težnjom da broj uposlenih prati evropske standarde (npr. jedan državni službenik na 1000 uposlenih). U proteklom periodu, preko 20 000 građana je svojim potpisom na peticiju dalo podršku zahtjevu za izmjenu zakonâ koji uređuju oblast zapošljavanja u javnom sektoru, kako bi svi imali jednake šanse za zapošljavanje.\nZahtjevom se traži jasno odvajanje političkih funkcija od profesionalnih pozicija unutar javnog sektora, pošteno zapošljavanje u državnoj službi, zdravstvu, prosvjeti, javnim preduzećima, itd. Lične sposobnosti, znanje, iskustvo i integritet kandidata moraju biti presudni faktor prilikom imenovanja i zapošljavanja u javnom sektoru. Ne stranačka ili porodična veza.


Zabranjeno skladištenje duvana u Luci Bar; Abazović: Došao kraj švercu cigareta - PV Informer Zabranjeno skladištenje duvana u Luci Bar; Abazović: Došao kraj švercu cigareta - PV Informer\nZabranjeno skladištenje duvana u Luci Bar; Abazović: Došao kraj švercu cigareta\n1 sedmica pre 105 pregleda Izvor: DAN\nVlada Crne Gore usvojila je odluku o zabrani skladištenja duvanskih proizvoda u okviru Slobodne zone „Luka Bar“, saopštio je potpredsjednik Vlade Crne Gore Dritan Abazović.\nKako je kazao, time je konačno zadan snažan udarac organizovanim kriminalnim grupama koje su decenijama organizovale šverc preko Luke Bar.\nPoručio je da je nakon 30 godina, došao kraj švercu cigareta.\n– Naložen je i pojačan carinski nadzor u Slobodnoj zoni „Novi Duvanski Kombinat“. Ovim odlučnim akcijama oporavljamo imidz Crne Gore i štitimo državne interese! Naša Crna Gora se više neće prepoznavati po švercu cigareta i organizovanom kriminalu, već po miru i razvoju – napisao je Abazović na Tviteru.


JKP: Dino park u Novom Sadu do početka školske godine\nBeta\t 16. juna 2015. 16:08\nProcedura za izbor ponuđača za nabavku 20 replika dinosaurusa i podizanje “Dino parka” u Novom Sadu danas je završena i odabrana je firma “Lagrota internacional” iz Beograda, koja se jedina prijavila na tender, saopštilo je Javno komunalno preduzeće Gradsko zelenilo.\nMišljenje komisije tokom današnjeg dana razmotriće i Nadzorni odbor Gradskog zelenila i ukoliko se sa izveštajem komisije saglase članovi tog tela, petogodišnji ugovor između tog JKP i odabrane firme biće potpisan u roku od sedam dana od prijema obaveštenja o rezultatima tendera.\nIz Gradskog zelenila su podsetili da je kao lokacija za postavljanje replika dinosaurusa izabran Železnički park, iz kojeg se neće uklanjati postojeće zelenilo, a park dinosaurusa će zauzeti dve trećine postojećeg parka, biće ograđen i ulaz će se naplaćivati 200 dinara.\n“Postavljanjem Dino parka, turistička ponuda Novog Sada će biti znatno obogaćena, posebno kada su u pitanju deca i organizovanje đačkih ekskurzija iz celog regiona. Problemi u parku kod Železničke stanice, koji su trajali decenijama unazad, na ovaj način biće rešeni”, navodi se u saopštenju.\nDino parknovi sad


Federalna služba za posredovanje i mirenje iz Sjedinjenih Američkih Država u poseti Republičkoj agenciji za mirno rešavanje radnih sporova\nRepublička agencija za mirno rešavanje radnih sporova ugostila je u utorak, 3. jula, zamenika direktora Federalne službe za posredovanje i mirenje iz Sjedinjenih Američkih Država (Federal Mediation and Conciliation Service) gospodina Skota Bekenbouha (Scot Beckenbaugh). Povod sastanka je učešće g. Bekenbouha na Regionalnoj godišnjoj konferenciji mreže agencija za mirno rešavanje radnih sporova, koja se ove nedelje održava u Aranđelovcu. Sa gospodinom Bekenbouhom Agenciju su posetili i Dejan Gajić iz Ambasade SAD u Beogradu i Jovan Protić, nacionalni kordinator Međunarodne organizacije rada.\nTokom dvočasovnog srdačnog i prijateljskog razgovora razmenjena su iskustva i primeri dobre prakse. Gosti na sastanku su imali priliku da se upoznaju sa načinom rada i organizacijom Agencije. Gospodin Bekenbouh je izrazio posebno interesovanje vezano za zakonodavna rešenja kojima je uređen rad Agencije. Direktor Agencije Mile Radivojević, istakao je da je ovo prvi zvanični susret predstavnika Agencija i da je kao takav veoma značajan za dalji razvoj saradnje i afirmisanja alternativnih vidova rešavanja radnih sporova u Republici Srbiji.\nSagovornici su zaključili da bi današnji sastanak trebalo da bude samo početak jačanja veza i uspostavljanja intezivnijih odnosa između dve Agencije.


Han strahuje od jačanja nacionalizma u Srbiji\nHan se nadada će dogovor o telekomunikacijama uneti novu dinamiku u dijalogu Beograda i Prištine\nEvropski komesar za proširenje Johanes Han rekao je danas da strahuje od novih nacionalističkih izjava oko predsedničkih izbora u Srbiji, dodajući da veruje u umereni i proevropski stav premijera Aleksandra Vučića.\nNa pitanje da li postoje naznake da će Srbija prilagoditi svoju politiku, kada je reč o pridruživanju sankcijama EU protiv Rusije, Han je poručio da Srbija zna da će do pristupanja EU morati da usaglasi svoju spoljnu i bezbednosnu politiku.\n"Međutim sada vršiti veliki pritisak bilo bi kontraproduktivno", uveren je evropski komesar za proširenje.\nKada je reč o dijalogu Beograda i Prištine, Han je izrazio nadu da će dogovor o telekomunikacijama uneti novu dinamiku.\nVezano za rusku podršku Republici Srpskoj, Han je istakao da se ne sme potpceniti ovaj problem, i dodao da je EU na referendum reagovala veoma mirno kako ne bi dalje podstakla tenzije, a imajući u vidu da je finansijska pomoć Moskve ograničena.\nIstovremeno je poručio da cilj mora biti da odluke Ustavnog suda u Bosni i Hercegovini moraju biti poštovane.


INĐIJA: Transparentnost, investicije, ali i nezaposlenost | Autonomija\nPosted By admin On 16. decembra 2012. @ 23:50 In Vojvodina,Decentralizacija,Lokalne samouprave | No Comments\nPosle „đurđevdanskih“ izbora u Srbiji, jedna od retkih lokalnih samouprava u Srbiji u kojima je Demokratska stranka oformila „komotnu“ vladajuću većinu bila je Inđija. Goran Ješić, koji je već tri mandata suvereno držao prvu fotelju opštine, krajem maja je ponovo izabran za gradonačelnika, ali kasniji sled događaja je pokazao da se Ješić na tom mestu neće dugo zadržati.\nDS je ostao na čelu opštine i pored najava iz Gradskog odbora Srpske napredne stranke da će i u Inđiji, kao i u pojedinim drugim lokalnim samoupravama, biti izvršena „prekompozicija“, a posle jesenjeg zatišja, novu „buru“ SNS najavljuje u periodu do kraja 2012. godine. Za to vreme, inđijska lokalna samouprava, za razliku od mnogih, i dalje vrlo transparentno predstavlja svoj rad javnosti, investicije se najavljuju, a u njihovoj senci stoje velika dugovanja koja će biti najveći teret u aktuelnom mandatu, ma ko ga do kraja bude zadržao.\nGoran Ješić, četvrti put predsednik opštine, ali nakratko\nOpština Inđija je bila prva lokalna samouprava u Sremu koja je posle lokalnih izbora formirala vlast i dobila sve organe upravljanja. Na konstitutivnoj sednici lokalnog parlamenta, održanoj 23. maja, Goran Ješić je po četvrti put izabran za predsednika opštine, a za njegovog zamenika je izabran Siniša Filipović. Predsednik Skupštine opštine Inđija ponovo je postao Aleksandar Kovačević, njegov zamenik Marko Vračar, dok je na mesto sekretara opštinskog parlamenta ponovo izabrana Dragana Stepanović. Na osnovu zvaničnih izbornih rezultata, lista „Goran Ješić“ osvojila je 17 mesta i ona je, zajedno sa listama „DSS – Vojislav Koštunica – Srpko Medenica’“, koja ima tri mandata, i „Ivica Dačić SPS – SDPS“ sa osvojenih pet mandata kreirala većinu u opštinskom parlamentu.\nMeđutim, posle konačnog konstituisanja republičke vlade na čelu sa SNS, počele su promene, u sklopu „upodobljavanja“ vlasti u lokalnim samoupravama sa vladajućom koalicijom na republičkom nivou. Težnja za stvaranjem „nove većine“ nije zaobišla ni Inđiju. Naime, da bi do takve promene došlo, gotovo svi odbornici, osim onih sa Ješićeve liste, morali bi da se slože i naprave novu većinu u lokalnom parlamentu, što je u tom trenutku ocenjivano kao „nemoguća misija“. Pričama o promeni na lokalu u Inđiji prethodilo je i postavljanje novog-starog gradonačelnika na novu funkciju, za potpredsednika Vlade Vojvodine i pokrajinskog sekretara za poljoprivredu.\nGradski odbor SNS početkom je najavljivao da će, ukoliko SPS istupi iz vlasti, imati neophodnu većinu. Međutim, sam Ješić je vrlo oštro reagovao na takvu inicijativu, tvrdeći da taj scenario nije moguć.\nLokalni parlament u Inđiji ima 37 odbornika, od kojih je 17 sa liste „Goran Ješić“, SPS ima pet mandata, SNS šest, LSV dva, DSS tri, a SRS četiri. Do najavljene promene nije došlo, tako da je vlast u Inđiji ostala sa većinom od 25 odbornika, u istom sastavu. Jedina promena u odnosu na „početno stanje“ je na čelu opštine, budući da je Ješić preuzeo funkciju u pokrajinskoj vladi, pa je na njegovo mesto došao partijski kolega iz Demokratske stranke, Petar Filipović.\nLider inđijskih naprednjaka Dragan Lakić, najavio nam je novu inicijativu za promenu vlasti u toj opštini, uveren u uspeh tog plana do kraja godine.\n– Legitimitet zahteva koji ćemo uputiti Skupštini opštine za prekomponovanje vlasti pre svega je u činjenici da je Goran Ješić na izborima izašao imenom i prezimenom, maltene kao grupa građana, tako da ispada da Demokratska stranka nije ni učestvovala u tom procesu. Stoga smatramo da su građani Inđije na taj način obmanuti, a posebno posle činjenice da je Ješić otišao s mesta gradonačelnika na mesto potpredsednika Vlade Vojvodine. U ovom trenutku postoji politička volja da se vlast menja i verujemo da će to biti završeno do kraja 2012. godine – najavljuje Lakić. Prema njegovim rečima, poseban kuriozitet je činjenica da su se u Inđiji prvi put inicijativi za smenu vlasti na lokalu koju je pokrenula SNS odazvali odbornici Srpske radikalne stranke. – I među odbornicima DS ima onih koji su spremni da istupe iz aktuelne političke postavke, ali o tom – potom, ostao je zagonetan Lakić.\nInvesticije, investicije, investicije…\nPetar Filipović, predsednik opštine: Naš cilj je da stopu nezaposlenosti smanjimo na manje od deset odsto\nMeđu glavnim predizbornim obećanjima u Inđiji bile su najave nastavka započetih i privlačenja novih investicija, a u istom pravcu koji je Ješić zacrtao nastavio je i njegov naslednik Petar Filipović. On je najavio da će prioriteti u nastavku rada nove opštinske uprave biti dovođenje novih investicija, otvaranje novih radnih mesta, uz poseban akcenat na poljoprivredu. Budžetom za 2012. godinu je predviđeno ulaganje od 28 miliona dinara u poljoprivredu, što je, u odnosu na ukupan obim budžeta koji iznosi oko 2,3 milijarde dinara, oko 1,2 odsto, ali je i više od iznosa tekuće budžetske rezerve, koja je planirana na oko 25 miliona dinara.\nObećanja kažu i sledeće: „Prioritet je podsticanje zadrugarstva, kao i plasman poljoprivrednih proizvoda iz Inđije na domaće, evropsko i svetsko tržište. U oblasti socijalne politike pomoć deci sa posebnim potrebama i deci iz materijalno ugroženih porodica, nastavak pomoći porodicama za prvo novorođeno dete, besplatan vrtić za svako treće i naredno dete, pomoć penzionerima koji imaju minimalna primanja, podela računara vukovcima, stipendije za najbolje studente i besplatan javni prevoz za inđijske đake i penzionere. Posebna pažnja biće usmerena na ambulante u naseljenim mestima, u kojima se planiraju rekonstrukcije, proširenje, kao i izgradnja novih objekata“. Petar Filipović navodi da su u toku pregovori sa više stranih kompanija o njihovim ulaganjima u Inđiji, a da se do kraja godine očekuje otvaranje danske fabrike „Grundfos“, koja će zapošljavati 400 radnika. – Učiniću sve što je moguće da u opštini Inđija stvorim najbolje uslove za dovođenje novih investicija, a naš cilj je da stopu nezaposlenosti smanjimo na manje od deset odsto – kaže Filipović. A opozicija kaže da je pomenuta stopa jedan od „grmova u kojima leži zec“.\nInđija: Investicije od 500 miliona evra\nTokom protekle decenije Inđija je u srpskoj javnosti postala sinonim za investicije. Kako su nam se njeni čelnici pohvalili, čak 500 miliona evra stranog kapitala je privučeno u dve potpuno funkcionalne, komunalno opremljene radne zone (između ostalog izgrađena je fekalna kanalizacija, čelični gasovod kao i kišna kanalizacija), koje, pritom, imaju izuzetan geografsko-saobraćajni položaj i postavljaju ovu opštinu u sam vrh ponude u Srbiji u smislu potencijala i atraktivnosti za investiranje.\nMeđutim, primedba opozicije ide iz drugog ugla.\n– Inđija je i pored svih tih investicija bila i ostala u vrhu po procentu nezaposlenih građana u Sremu. Postoji jasna disproporcija u ciframa. Hvalite se sa 500 miliona evra investicija, a imate više od 4.000 nezaposlenih građana. To je indikativno – smatra predsednik GO SNS Dragan Lakić, koji je prokomentarisao dosadašnje kompanije koje su otvorile predstavništva u Inđiji kao „uglavnom male firme“. – Najozbiljnije preduzeće koje je došlo je „IGB Automotive“, koji se bavi proizvodnjom delova u autoindustriji i zapošljava nekoliko stotina radnika. Ostale kompanije su mahom male i sa kapacitetom od 15 do 50 radnih mesta. Ne dovodimo u pitanje investicije, nego razgovaramo o rešavanju problema nezaposlenosti koji je i dalje vrlo ozbiljan – konstatuje Lakić. On je u neispunjena obećanja vlasti čiji kontinuitet je nastavljen i posle potonjih izbora nabrojao najavu izgradnje banje kod izvora termalne vode u Inđiji, nedolazak najavljene kompanije „Gorenje“, kao i austrijskog „Melera“, koji je investirao u Sremsku Mitrovicu, te „Doncafe“, čiji je pogon umesto u Inđiji otvoren u Šimanovcima.\n„Krvna slika“ na inđijskom odeljenju Nacionalne službe za zapošljavanje mogla bi da se popravi pomenutim završetkom zgrade danskog „Grundfosa“, ali i dugo najavljivanog IT parka, za čiju izgradnju je ovog proleća postavljen kamen-temeljac. Postrojenje belgijske „Energozelene“ je završeno, a ta fabrika će se baviti upravljanjem životinjskim otpadom. Takođe, proizvodni pogon kompanije „Stirg metal“ je završen, a proizvodiće školjke za klima uređaje za vozove. To su najave koje se očekuju da budu ostvarene, jer je već odrađen dobar deo pripremnih radova.\nDug dve trećine budžeta?\nGrb Inđije: Zbog nebrige države lokalne samouprave u velikim dugovima\nU inđijskoj opštini nismo dobili preciznu informaciju o zaduženosti lokalne samouprave, ali je bivši gradonačelnik Goran Ješić u više navrata isticao da je, zbog nebrige države prema lokalnim samoupravama, ta opština, kao i 80 odsto drugih lokalnih samouprava u Srbiji, dovedena u ogromnu finansijsku dubiozu. Prema nepotvrđenim informacijama do kojih smo došli, dugovi koje opština ima sežu do cifre od oko 15 miliona evra, što je skoro dve trećine ukupnog projektovanog budžeta za ovu godinu. Pritom, dugovanja se velikim delom odnose na javna preduzeća i dobavljače iz raznih oblasti. Primer koji nam je predočen prilikom prikupljanja informacija na tu temu je da samo dug za grejanje, prema preduzeću „Ingas“ iznosi više od 100 miliona dinara.\nRebalansom budžeta za 2012. godinu, drugim ove godine (prvi usvojen u julu), smanjena su planirana sredstva, a predsednik opštine opravdao je to „usklađivanjem rashoda sa prihodima koji su značajno manji od onoga što je planirano početkom godine“. Izostali su prihodi od prodaje zemljišta, a transferi od Republike koji nam pripadaju su značajno smanjeni ove godine što je, naravno, uticalo i na smanjenje našeg budžeta, podvukao je Petar Filipović. On je u proteklom periodu, pred izradu budžeta za 2013. godinu, obišao sve mesne zajednice u opštini Inđija, gde je prikupio informacije o prioritetima za budući period. Filipović je po završetku sastavljanja „spiska lepih želja“, istakao da će zahtevi „biti realizovani u skladu sa finansijskim mogućnostima“. Pomenute zahteve okarakterisao je kao realne, a utemeljenje za to je izneo tvrdnjom da je reč o „rezultatima desetogodišnjeg rada i ulaganja u sve mesne zajednice“.\nOpozicija se, očekivano, ne slaže. – Na primeru sela u inđijskoj opštini vidi se debalans ulaganja lokalne samouprave. Tamo ljudi i dalje žive u sedamdesetim godinama prošlog veka, bez odgovarajuće infrastrukture, bilo kakvih pomaka – tvrdi Dragan Lakić (SNS), navodeći da u selima „nije otvoren nijedan novi proizvodni pogon“.\nTransparentnost za pozavideti\nAko se zanemare investicije kao pojam koji se najčešće vezuje za modernu istoriju Inđije (proteklih 12 godina), transparentnost je definitivno deo rada lokalne samouprave koji je nemoguće ne pomenuti. Internetski portal opštine, između ostalog, daje mogućnosti podnošenja zahteva za izvode iz matičnih knjiga rođenih, venčanih, umrlih, izvode iz knjige državljana, proveru stanja predmeta, stanje na finansijskoj kartici u Javnim preduzećima… Osim toga, uveden je geografski informacioni sistem (GIS), putem kojeg je potencijalnim investitorima omogućeno da „online“ komunikacijom dobiju sve neophodne informacije o uslovima realizacije bilo kog projekta. Prijemno odeljenje opštine Inđija je organizovano u formi „one stop shopa“, a koje na jednom mestu objedinjuje sve usluge, ne samo lokalne već i republičke administracije. U okviru prijemnog odeljenja postoji i elektronska pisarnica. Dalje, izveštaji o službenim putovanjima i troškovima funkcionera se redovno podnose Skupštini opštine, ali nisu dostupni javnosti.\nO transparentnosti i javnosti u radu govori i takozvani „Sistem 48“, kojim se omogućava dnevno uključivanje građana u rešavanju ključnih pitanja od značaja za funkcionisanje lokalne zajednice, sa zahtevom da nadležni organi, javna preduzeća i ustanove u roku od 48 sati reše ukazani problem ili javno utvrde rok za njegovo rešavanje. Opština se hvali i pojednostavljenom administrativnom procedurom, dokumenta se dobijaju u roku od nekoliko minuta, poslovne dozvole izdaju se istog dana, a građevinske u roku od 60 do 90 dana.\nURL to article: https://www.autonomija.info/indija-transparentnost-investicije-ali-i-nezaposlenost.html


Podmazani i zaptiveni za ceo radni vek, prva generacija ležajeva za točkove smanjuje vreme za montiranje i bukvalno eliminiše probleme nastale nepravilnim rukovanjem zaptivkama i rastojanjima ležaja.\nKombinacijom jedinice dvorednih kugličnih ležajeva sa integralnim prirubnicama za montiranje, druga generacija kugličnih ležajeva menja funkciju jedinice ležaja sa jednim redom.\nKarakterišu ih dve prirubnice – jedna za postavljanje na točak i sklop diska za kočenje, druga za učvršćivanje vešanja – treća generacija ležajeva za točkove pruža značajno pojednostavljenje u dizajnu ivica.\nSKF je bio pionir u svakom velikom napretku u tehnologiji ležajeva za točkove od izuma automobila, i naša je posvećenost da i danas nastavimo sa inovacijama. Sa iskustvom koje nije samo vezano za ležajeve, već takođe i za zaptivke, maziva i mehatroniku, SKF je u mogućnosti da usmeri svoje gledište na ležaj točka sa sistemske tačke gledišta. Rezultat je poboljšana funkcionalnost, pouzdanost, efikasnost i bezbednost.\nProizvođači vozila širom sveta oslanjaju se na SKF za komponente ležajeva točka i integrisane sisteme. Spektar SKF OE opreme kreće se od konusnih ležajeva do posebnih glavčina sa ugrađenim senzorima koji komuniciraju sa kompjuterskom programskom jedinicom vozila za kontrolu antiblokirajuće kočnice (ABS), sistema za kontrolu proklizavanja (TCS) i drugih važnih funkcija.\nGledajući unapred, SKF sada razvija novu generaciju glavčina sa senzorima koje će dalje poboljšati bezbednost i vozne karakteristike vozila. Vodeća pozicja SKF-a u tehnologiji glavčina potvrđena je brojnim nagradama dobijenim od strane proizvođača vozila kao što su Toyota ili Fiat, dobavljača komponentnih sistema i časopisima vezanim za automobilizam u Evropi i SAD. Jedna od tih nagrada prikazuje da je SKF patentirao „X-Tracker“, „najznačajniju inovaciju na globalnom tržištu glavčina od integracije ABS senzora 1990.“


ARTinfo - Telemach BH omogućio besplatne pozive prema Covid call centru\nTvrtka Telemach BH omogućila je korisnicima u Bosni i Hercegovini besplatne pozive prema Covid call centru.\nPoziv ka Covid Call centru Doma zdravlja Kantona Sarajevo na broj 081/920-333 koji je uspostavila Vlada Kantona Sarajevo 6. ožujka besplatan je za korisnike usluga Telemach BH, saopćeno je iz te kompanije.\n- U ovako teškoj situaciji, građanima Bosne i Hercegovine koji koriste usluge fiksne telefonije Telemach BH omogućili smo besplatno pozivanje Covid Call centra. Ovu uslugu nećemo naplaćivati bez obzira na trajanje poziva ili čekanje na liniji - rekao je Admir Drinić, izvršni direktor Telemach BH kompanije.\nTelemach BH je prepoznao potrebu građana da dobiju pravovremene informacije, zakažu zdravstvene preglede ukoliko osjete simptome virusa Covid-19 i da ova usluga bude besplatna svim Telemach korisnicima, saopćeno je.


Ukoliko aktuelni režum u Srbiji ne ode sa vlasti u roku od 30 dana i ukoliko ne budu organizovani slobodni izbori na svim nivoima, potpisnici dokumenta "Sporazum sa narodom" organizovaće 13. aprila veliki narodni protest, kaže se u saopštenju opozicionog Saveza za Srbiju objavljenom u utorak.\n"Dosta je sa ponižavanjem gradjana Srbije. Nemamo više vremena za čekanje. Vreme je da aktuleni režim ode da bi građanima bilo bolje", kaže se u saopštenju.\nIstiče se da potpisnici "Sporazuma sa narodom", posle tri meseca protesta u više od 90 gradova Srbije pod imenom "Jedan od pet miliona", sada imaju samo jedan zahtev: odlazak aktuelnog režima i slobodni izbori na svim nivoima.\n"Zahtevamo momentalne ostavke predsednika Srbije Aleksandra Vučića, predsednice Vlade Ane Brnabić i predsednice Narodne skupštine Maje Gojković. Tražimo izbore na svim nivoima koji će se održati nakon 6-9 meseci u kojima bi mediji bili slobodni i tokom kojih bi bili ispunjeni ostali zajednički zahtevi opozicije za fer i poštene izbore", kaže se u saopštenju.\n"Za ispunjavanje ovih zahteva vlastima dajemo rok od 30 dana. U slučaju da se režim ogluši i o ove zahteve, organizovaćemo 13. aprila veliki narodni protest u Beogradu, na koji ćemo pozvati građane iz cele Srbije", navodi se u saopštenju.


Frapantno: Više od polovine budžeta BiH odlazi na plate, a ima i institucija za koje niko ne zna čemu služe! | BL!N Magazin\nFrapantno: Više od polovine budžeta BiH odlazi na plate, a ima i institucija za koje niko ne zna čemu služe!\nFront 12.09.17, 12:37h\nZa bruto plate i naknade zaposlenih za šest mjeseci ove godine izdvojeno je 263,2 miliona KM, što je za oko pola miliona više u poređenju sa istim periodom lani. U ministarstvima, kancelarijama, agencijama, direkcijama i drugim institucijama BiH, kojih ima ukupno 75, zaposleno više od 22.000 osoba\nBruto plate i naknade zaposlenih u institucijama BiH u proteklih pet i po godina izvukle su iz budžeta 2,87 milijardi KM, što je skoro cijeli godišnji budžet Republike Srpske. Iznos za plate od 2012. do kraja 2016. godine porastao je za 8,4 miliona KM, a taj trend će vjerovatno biti nastavljen, sudeći prema podacima o izvršenju budžeta institucija BiH za prvu polovinu ove godine, javlja Srna, a prenose Nezavisne novine.\nZa bruto plate i naknade zaposlenih za šest mjeseci ove godine izdvojeno je 263,2 miliona KM, što je za oko pola miliona više u poređenju sa istim periodom lani. U tekstu se navodi da je u ministarstvima, kancelarijama, agencijama, direkcijama i drugim institucijama BiH, kojih ima ukupno 75, zaposleno više od 22.000 osoba, najviše u Ministarstvu odbrane BiH - gotovo 10.000, dok je značajan broj radnika raspoređen i u institucijama za koje niko ne zna šta im je svrha, niti ima efekata njihovog rada.\nNajviše novca dato je prije dvije godine kada je na plate zaposlenih završilo 527,89 miliona KM, a rukovodioci institucija su u izvještajima o izvršenju budžeta povećanja pravdali angažmanom novih radnika, koji su im neophodni za rad, promjenama u obračunu minulog rada i novim porezima nakon katastrofalnih poplava. Poslanik SNSD-a u Predstavničkom domu Parlamentarne skupštine BiH Milica Marković rekla je da više od polovine budžeta BiH, koji prelazi milijardu KM, odlazi na plate.\n"SNSD se u više navrata zalagao za ozbiljnu analizu svih institucija jer na nivou BiH postoji mnogo institucija za koje građani nikada nisu čuli, niti imaju korist od njih, a zapošljavaju 20, 30 pa i 50 osoba za koje niko ne zna šta rade i koji su efekti njihovog rada", rekla je Markovićeva. Sličan stav imaju i ekonomisti, koji posebno podvlače nesklad ovih toškova sa opštom ekonmosko-socijalnom slikom BiH i daleko manjim primanjima u privredi.\n(DEPO PORTAL, BLIN MAGAZIN/a.š.)\n#budžet BiH #plate


Danko Ninković, 1961-2010\nSa velikom tugom objavljujemo vijest da nas je zauvijek napustio Danko Ninković, podpredsjednik i jedan od osnivača Udruženja oboljelih od hroničnih virusnih hepatitisa „B18”. Danko je od prvog dana osnivanja Udruženja, 2004. godine bio izričit da se govori istina o problemu virusnih hepatitisa B i C u Bosni i Hercegovini, te pruža podrška osobama oboljelim od hroničnih virisnih hepatitisa, i do zadnjeg dana je ostao dosljedan toj ideji. Svojim aktivnim učešćem u Udruženju, jednim dijelom je i zaslužan da tretman liječenja hepatitisa C u Republici Srpskoj bude dostupan svim pacijentima.\nNažalost, zbog progresije bolesti i tadašnjih uslova u našem društvu, prekasno mu je uključena terapija koju su obezbijedili građani RS putem akcije „Humanitarni telefon” u organizaciji Udruženja, jer u to vrijeme Fond zdravstvenog osiguranja RS nije snosio troškove liječenja. Dugo se borio sa cirozom jetre, da bi na kraju, 23.01.2010.godine izgubio bitku od hepatocelularnog karcinoma koji mu je dijagnosticiran krajem 2009. godine.\nIako veoma teško bolestan, Danko je iz svoje bolesničke sobe dao značajnu podršku u organizovanju obilježavanja Svjetskog dana hepatitisa 2009. Uvijek ćemo ga se sjećati kao velikog borca i nastojanju da Udruženje ostane na svom putu razotkrivanja istine o hepatitisima B i C, te da građani BiH dobiju tretmane liječenja po najvišim svjetskim standardima.\nDanko, u ime svih članova Udruženja i svih građana BiH ti se zahvaljujemo na tvom radu u Udruženju i podizanju svjesti o hepatitisima B i C u BiH.